title: Sosioekonominen asema

text: Sosioekonomisella asemalla viitataan yleensä sekä hyvinvoinnin aineellisiin ulottuvuuksiin että aineellisten voimavarojen hankkimiseen tarvittaviin edellytyksiin. Tällaisia aineellisia voimavaroja ovat tulot, omaisuus ja asumistaso. Niiden hankkimisen edellytyksiä ovat puolestaan koulutus, ammatti ja asema työelämässä. Kaikilla näillä sosioekonomisilla tekijöillä on johdonmukainen ja selvä yhteys hyvinvointiin, terveyteen ja niiden määrittäjiin.


title: Sosioekonominen asema

text: Sosioekonomista asemaa käytetään kuvaajana yksilön asemasta yhteiskunnassa ja se on oleellinen osa eriarvoisuuden tutkimuksessa. Sillä on yhteys yksilön yhteiskuntaluokkaan. Sosioekonominen asema vaikuttaa yksilön elinympäristöön ja elintapoihin, jonka lisäksi sen ylisukupolvista periytyvyyttä hyödynnetään mahdollisuuksien tasa-arvon toteutumisen mittaamisessa.


title: Sosioekonominen asema

text: Sosioekonomisen aseman materiaalisena mittarina toimivat tulot ja varallisuus. Tähän lukeutuvat mm. palkkatulot, osingot, korot, vuokratulot ja sosiaalituet. Nämä tekijät ovat mukana määrittämässä yksilön varallisuutta ja resursseja. Eriarvoisuuden tutkimuksessa olennaista on tulojen ja varallisuuden jakautuminen yhteiskunnassa ja näiden muuttujien yhteydet ammattiaseman ja koulutuksen kanssa.


title: Sosioekonominen asema

text: Tulojen jakautumista yhteiskunnassa voidaan kuvata Gini-kertoimella, jossa 0 kuvaa täydellistä tulojen tasa-arvoa ja 100 täydellistä epätasa-arvoa. Suomi sijoittui vuonna 2008 maidenvälisessä vertailussa kymmenenneksi tasa-arvoisimmaksi maaksi yhdessä Norjan kanssa Gini-arvolla 26.8.


title: Sosioekonominen asema

text: Moderneissa yhteiskunnissa koulutus on tärkein muuttuja luokka-aseman määrittäjänä. Korkeasti koulutetut päätyvät matalammin koulutettuja huomattavasti suuremmalla todennäköisyydellä ylempiin professioluokkiin. Useissa maissa alemman koulutuksen hankkinut henkilö voi myöhemmin kouluttautua eteenpäin, mutta usein yksilöt eivät kouluttaudu korkealle jos ovat valinneet ensimmäiseksi matalamman koulutuspolun. Koulutus ja sen tuomat mahdollisuudet jakautuvat eri tavoin myös sukupuolten välillä. Koulutetut naiset sijoittuvat Suomessa miehiä useammin alemman profession ammatteihin. Naiset myös kouluttautuvat keskimäärin miehiä korkeammalle. Tutkintoinflaationa tunnetun mekanismin kautta korkeakoulutuksen ja ylimpien professioammattien yhteys on heikentynyt 1990-luvun jälkeen. Suomessa nopeasti noussut yleinen koulutustaso on johtanut ikäryhmien välisten koulutuserojen kasvuun.


title: Sosioekonominen asema

text: Tutkimukset ovat osoittaneet, että lasten ja nuorten koulumenestykseen vaikuttavat kognitiivisten valmiuksien lisäksi heidän sosioekonominen taustansa. Vanhempien holhouksen alaisten nuorten kohdalla tämä tarkoittaa yleensä vanhempien sosioekonomista asemaa. Ylemmän sosioekonomisen taustan omaavilla oppilailla on suurempi todennäköisyys menestyä opinnoissaan kuin alemman taustan oppilailla, kun kognitiiviset valmiudet on vakioitu ts. oppilaiden kyky oppia on sama.


title: Sosioekonominen asema

text: Vanhemmat tarjoavat kouluhenkilökunnan lisäksi tärkeää tukea lapsille ja nuorille heidän opinnoissaan. Akateemisen taustan omaavat vanhemmat ovat paremmassa asemassa tarjoamaan apua oppimiseen liittyvissä asioissa, sillä heille koulujärjestelmän rakenne ja vaatimukset ovat tuttuja. Vanhemmat voivat myös ostaa kirjoja, tuutorointia, valmennuskursseja sekä tukea harrastustoimintaa. Näin vanhempien oma koulutus sekä varallisuus vaikuttavat heidän kykyynsä mahdollistaa omille lapsilleen parhaaksi kokemansa apu koulussa menestymiseen. Vähävaraisten vanhempien kannalta koulutuksen kustannuksista koituva taloudellinen taakka voi olla liian suuri arvioituihin hyötyihin nähden, jolloin pidättäytyminen mahdollisimman lyhyessä koulutuksessa muodostuu houkuttelevaksi.


title: Sosioekonominen asema

text: Koululaitos voi rakenteidensa kautta joko kasvattaa tai kaventaa sosiekonomisen taustan tuomaa etua oppilaille. Tutkimukset ovat osoittaneet että oppilaiden opintomenestyksen perusteella eriytetyt ainekohtaiset ryhmät voivat kasvattaa korkeamman sosioekonomisen taustan omaavien oppilaiden menestystä ja vaikeuttaa joidenkin, yleensä alemman sosioekonomisen taustan oppilaiden mahdollisuuksia . Kuitenkin oppilaiden vanhemmat haluavat taata lapsilleen parhaat edellytykset menestyä opinnoissa. Monesti tämä takoittaa pyrkimystä saada oma lapsi ylempiin tasoryhmiin, sillä niiden kautta mahdollisuudet jatkokoulutukseen parantuvat huomattavasti. Oppilaan vanhemmat voivat parantaa lastensa mahdollisuuksia ylempiin tasoryhmiin aktiivisuudellaan, tiedoillaan vaihtoehdoista sekä heidän sosiaalisilla suhteillaan kouluhenkilökuntaan. Korkeasti koulutetut vanhemmat ohjaavat lapsiaan aktiivisemmin näiden opinnoissa.


title: Sosioekonominen asema

text: Oppilaitosten välillä voi myös esiintyä tasoeroja, jotka mm. asuinalueen perusteella järjestetyn koulupaikan kautta voivat aiheuttaa eriarvoistumista . Tiettyjen asuinalueiden koulut eivät erinäisistä syistä aina kykene vastaamaan oppilaiden tarpeisiin samalla tavalla kuin toiset koulut. Tähän voi vaikuttaa tarjotut erityisopinnot tai koulun maine yleisesti. Asuinpaikan mukaan eriytyvä kouluvalinta hyödyttää eniten niitä, joilla on varaa asua kalliimmilla alueilla, joissa paremmin menestyvät koulut usein sijaitsevat.


title: Sosioekonominen asema

text: Koulutuksen järjestäminen vaihtelee suuresti maiden välillä. Järjestelmä voidaan jakaa tracking ja inclusive –malleihin, mutta myös neliosainen: early tracking, nordic inclusive, individual choice ja mixed tracking –mallinnus on käytössä . Jaottelulla viitataan tasoryhmiin ja oppilaiden opintolinjojen erotteluun. Esimerkiksi Saksassa oppilaat erotellaan jo 10-12 vuoden ikäisinä tasoryhmiin ja nämä tasoryhmät ennustavat hyvin oppilaiden tulevaa sijoittumista työelämään . Suomessa oppilaat jaetaan toisen asteen koulutuksessa lukion ja ammatillisen koulutuksen mukaan. Vaikka Suomessa lukio-opetus on suunniteltu siten että se olisi kaikille saman tasoista, lukiot listataan vuosittain paremmuusjärjestykseen lehdistön toimesta, ja tämä taas vaikuttaa vanhempien haluun lähettää lapsensa parhaaksi katsomaansa oppilaitokseen . Näin myös Suomessa esiintyy koulujen välisiä tasoeroja, vaikka tasoerot ovatkin täällä verrattain vähäisiä .


title: Sosioekonominen asema

text: Tasoryhmäjaon lisäksi koulutuksen eriarvoisuuteen vaikuttavat myös yksityisen sektorin osallisuus koulutuksen järjestäjänä sekä opetuksen laadullinen standardointi ja sen valvominen. Yksityiskoulut ovat monissa maissa varsin laadukkaita, jonka kautta ne voivat valita parhaiten soveltuvat oppilaat. Tästä usein seuraa ongelmia julkiselle koulutarjonnalle, joka ei voi valita oppilaitaan. Oppilaiden lähtötason epätasapaino vahvistaa näin yksityiskoulujen vetovoimaa. Yhtenäisten opetusstandardien puute taas mahdollistaa esimerkiksi uskonnollisten yksityiskoulujen tieteenvastaisten näkemysten levittämisen tai julkisen puolen ongelmakoulujen ylisuuret luokkakoot. .


title: Sosioekonominen asema

text: Ammattiasemalla voidaan viitata perinteiseen marxilaiseen tai weberläiseen yhteiskuntaluokitteluun tai näitä uudempaan Erikson-Goldthorpe-Portocarero (EGP) luokitteluun. Marxilainen lähestymistapa edustaa tuotantovälineiden omistussuhteisiin perustuvaa jakoa, kun taas EGP-luokittelu perustuu weberiläisestä traditiosta johdettuun jakoon. EGP-luokittelussa pääteemoja ovat erottelu työnantajien ja palkkatyöntekijöiden välillä, työn itsenäisyys ja valvonnan vaikeuden aste sekä erityistietojen, taitojen ja yksilöllisten kykyjen osuus .


title: Sosioekonominen asema

text: Jako työantajien ja palkkatyöntekijöiden välillä on yleinen, joskin ammattijohtajuuden ja yksityisyrittäjyyden tapauksissa jakolinjat eivät välttämättä toimi näin selvästi. Itsenäisyys, valvonnan vaikeus ja erityistiedot ovatkin nykyään ratkaisevassa osassa määritellessä yksilön ammattiasemaa. Palkkatyön kohdalla jako voidaan tehdä palvelus- ja työsuhteen välillä. Palvelussuhde tarkoittaa että työn valvominen on vaikeaa ja työ vaatii huomattavaa erityisosaamista. Tästä seuraa, että neuvotellessaan työnanatajan kanssa palvelussuhteessa oleva työntekijä on hyvässä asemassa, sillä hänen työtään kykenee tekemään vain rajallinen joukko ihmisiä. Työsuhteella taas viitataan helposti valvottavissa olevaan ja erityistaitojen/tietojen kannalta vähemmän vaativiin työtehtäviin, joissa työntekijän neuvotteluvara on yleensä palvelussuhteessa olevaa heikompi.


title: Sosioekonominen asema

text: Näitä teemoja soveltamalla on mahdollista erotella ainakin 11 ammattiluokkaa, mutta yleisemmin tutkimuksissa samankaltaisia luokkia on yhdistetty. Ammattiluokat ovat yhdensuuntaisia yhteiskuntaluokan käsitteen kanssa. Eliitti tai yläluokka samaistetaan EGP-jaottelussa I luokkaan, kun taas keskiluokkaan voidaan laskea luokat II ja IIa. Työväenluokka, tai puhekielessä yleisemmin ”duunarit”, sijoitetaan enimmäkseen luokkiin V, VI ja VIIab. Ammattiasema ja siitä seuraava luokittelu on olennainen osa yhteiskuntatutkimusta ja kysyttäessä suurin osa ihmisistä on valmis sijoittamaan itsensä johonkin yhteiskuntaluokkaan. Luokka-asemaa ei kuitenkaan koeta pelkästään ammattiasemaan perustuvan jaon kautta. Yksilön subjektiivinen käsitys yhteiskuntaluokastaan riippuu ammattiaseman lisäksi mm. tämän tulotasosta.


title: Sosioekonominen asema

text: Eri ammattiluokkien osuudet väestöstä vaihtelevat ajallisesti. Suomessa erityisesti luokkien I-II osuudet ovat kasvaneet sekä naisilla että miehillä siirryttäessä 1970-luvulta 2000-luvulle. Keskiluokka on myös kasvanut lähinnä maanviljelysammatin supistuessa, kuitenkin niin ettei teollisuustyössä ole havaittavissa vastaavaa kehitystä. Tilastollisesti naiset ovat keskiluokkaistuneet miehiä enemmän.


title: Sosioekonominen asema

text: EGP-luokittelua on kritisoitu luokittelun laajuudesta, josta johtuen jaottelut ammattiluokista jäävät niin yleiselle tasolle, ettei niitä koeta riittävän tarkoiksi kuvauksiksi todellisuudesta. Vaihtoehtona onkin lähes kaikki ammattinimikkeet kattava jaottelu, joka on EGP-luokittelua tarkempi, mutta samalla niin atomistinen, ettei sitä voida hyödyntää kuin rajoitetuissa tapauksissa .


title: Sosioekonominen asema

text: Sosiaalinen liikkuvuus kuvaa tilannetta, jossa yksilöt päätyvät eri sosiaaliseen asemaan kuin heidän vanhempansa. Jos yksilö päätyy samaan asemaan kuin vanhempansa, on kyseessä sosiaalinen periytyvyys. Yhteiskunnassa korkea sosiaalinen liikkuvuus koetaan yleisesti positiivisena ilmiönä. Sosiaalinen liikkuvuus on yhteydessä meritokratian toteutumiseen. Tällöin yksilön menestys on seurausta hänen omista kyvyistään ja toimistaan toisin kuin vahvasti sosiaalisen periytyvyyden yhteiskunnissa, joissa vanhempien asema määrittelee yksilöiden mahdollisuudet. Kaikki sosiaalinen periytyvyys ei kuitenkaan ole seurausta yhteiskunnan avoimuuden puutteesta, vaan on olemassa monia erilaisia mekanismeja, jotka osallistuvat tämän ilmiön tuottamiseen . Näitä ovat esimerkiksi koulutuksen erilainen arvostaminen ja geneettinen perimä. Siksi yhteiskunnissa ei koskaan esiinny ”täydellistä” sosiaalista liikkuvuutta, sillä se vaatisi pakkokeinoja jotka ovat ristiriidassa demokraattisten yhteiskuntien muiden perusarvojen kanssa .


title: Sosioekonominen asema

text: Sosiaalinen liikkuvuus voidaan jakaa absoluuttiseen ja suhteelliseen liikkuvuuteen. Absoluuttinen liikkuvuus tarkoittaa, että perheessä sukupovien välillä tapahtuu liikkuvuutta luokka-asemien välillä. Suhteellisella liikkuvuudella taas tarkoitetaan vanhempien ja lasten luokka-aseman yhteyttä, kun ajan tuomat yhteiskunnaliset muutokset otetaan huomioon. Absoluuttista liikkuvuutta tapahtuu tilanteessa, jossa yhteiskuntaa koettelevat rakenteelliset muutokset, kuten kaupungistumisen aikaan Suomessa 1900-luvun jälkipuoliskolla. Muutos saa aikaan sosiaalista liikkuvuutta luokka-asemissa, mutta ei vielä kerro yksilön suhteellisesta luokka-aseman muutoksesta muihin saman muutoksen kokeneisiin. Tilannetta, jossa sosiaalinen liikkuvuus johtuu ulkoisesta pakosta, esimerkiksi maataloustyövoiman supistumisesta, kutsutaan sosiologiassa yleisesti ”pakotetuksi liikkuvuudeksi” (Erola & Moisio, 2004). Suhteellista liikkuvuutta pidetäänkin absoluuttista liikkuvuutta parempana mittarina mahdollisuuksien tasa-arvon toteutumisessa .


title: Sosioekonominen asema

text: Vuoden 2000 tilastot osoittavat, että Suomessa miehistä 68 % ja naisista 78 % oli eri luokka-asemassa kuin heidän vanhempansa . Näistä lukemista ei kuitenkaan voi vielä päätellä absoluuttisen ja suhteellisen liikkuvuuden määrää. Absoluuttisen liikkuvuuden ollessa hyvin riippuvainen yhteiskuntien rakenteista ja niiden muutoksista, tutkijat käyttävät usein suhteellista liikkuvuutta mittarina eri maiden välisessä vertailussa. Tulokset ovat olleet hyvin riippuvaisia käytetyistä menetelmistä. Eurooppalaisten valtioiden välillä on sekä löydetty merkittäviä eroja suhteellisessa liikkuvuudessa että todettu niiden olevan määrältään vähäistä . Tilastojen valossa Suomi sijoittuu suhteellisessa liikkuvuudessa avoimien yhteiskuntien joukkoon muiden Pohjoismaiden kanssa .


title: Sosioekonominen asema

text: Sosiaaliseen liikkuvuuten on selkeiten yhteydessä yksilön koulutus . Koulutettujen ja korkean luokka-aseman omaavien vanhempien lapset kouluttautuvat keskimäärin pidemmälle kuin kouluttamattomien vanhempien lapset. Korkea koulutusaste taas ennustaa parempia työllisyysmahdollisuuksia ja ylempää luokka-asemaa. Yhteiskunta voi kuitenkin vaikuttaa koulutuksen periytyvyyteen kouluinstituution rakenteiden kautta. Suomessa sosiaalisen taustan yhteyden voimakkuus koulutukseen onkin vähentynyt puoleen vuosien 1946 ja 1976 syntyneiden välillä.


title: Sosioekonominen asema

text: Reproduktioteorian mukaan koulutusjärjestelmän tehtävänä on ylläpitää sosiaalista eriarvoisuutta poliittisen ja taloudellisen eliitin hyväksi . Teorian on lähtöisin marxilaisesta teoriaperinteestä. Rationaalisen valinnan teoria taas selittää yksilön koulutusvalintoja hyötyjä ja haittoja rationaalisesti punnitsevan yksilön kautta. Tässä teoriakehyksessä alempien ja ylempien sosiaaliluokkien jäsenet punnitsevat näitä etuja ja haittoja eri tavoin. Tämä taas johtaa koulutuksellisiin eroihin ja koulutusperiytyvyyteen . Maksimaalisesti ylläpidetyn eriarvoisuuden teoria taas ehdottaa etteivät koulutuserot ala tasoittua ennen kuin ylemmät sosiaaliluokat ovat hyödyntäneet maksimaalisesti ylemmän koulutuksen tuomat eivätkä voi enää saavuttaa etua kouluttautumalla . Tehokkasti ylläpidetyn eriarvoisuuden teorian mukaan universaali koulutusjärjestelmä saa aikaan koulujen välistä eriarvoistumista, kun etuoikeutetut ryhmät pyrkivät saamaan lapsilleen laadukkaampaa koulutusta kasvattaen näin koulujenvälisiä tasoeroja .


title: Sosioekonominen asema

text: Toinen sosiaaliseen liikkuvuuten yhdistetty muuttuja on yksilön geneettinen perimä. Älykkyyden onkin todettu olevan vahvasti perinnöllistä . Kuitenkin sosiaalisen periytyvyyden mekanismien tutkimuksissa perinnöllisyyden on todettu selittävän noin 40 % lasten ja vanhempien sosioekonomisen aseman samankaltaisuudesta . Sosiaaliseen liikkuvuuteen vaikuttaakin perinnöllisyyden lisäksi myös yksilön kasvuympäristö. Korkeasti koulutetuilla ja vaurailla vanhemmilla on sekä edellytykset että halukkuutta tarjota lapsilleen kasvuympäristö joka tukee lapsen koulumenestystä ja yhteistä arvopohjaa vanhempien kanssa . Myös asuinalueella on todettu olevan selvä yhteys lasten kognitiiviseen kehitykseen .


title: Tomislav Zanoški

text: Tomislav Zanoški (s. 3. maaliskuuta 1984 Zagreb, Kroatian ST, Jugoslavia) on kroatialais-kanadalainen jääkiekkoilija, joka pelaa Itävallan Erste Bank Eishockey Ligan kroatialaisjoukkue Medveščak Zagrebissa. Hän on pelipaikaltaan vasen laitahyökkääjä.


title: Tomislav Zanoški

text: Zanoški syntyi Kroatiassa, mutta hän muutti perheineen 9-vuotiaana Kanadan Ontarion Bramptoniin, jossa Zanoški aloitti samassa iässä myös jääkiekkoilun. Owen Sound Attack varasi hänet 108. pelaajana OHL:n varaustilaisuudessa 2000. Zanoški pelasi kauden 2000–2001 vielä OPJHL-joukkue Vaughan Vipersissa, jonka jälkeen hän siirtyi kaudeksi 2001–2002 Attackiin. Kesken kauden 2003–2004 Zanoškiin OHL-seura vaihtui Mississauga IceDogsiin. Hän eteni joukkueen kanssa aina finaaleihin saakka, mutta J. Ross Robertson Cupin vei kuitenkin Guelph Storm otteluvoitoin 4–0.


title: Tomislav Zanoški

text: Viimeisellä OHL-kaudellaan 2004–2005 Zanoški oli tehoilla 20+30=50 IceDogsin toiseksi paras pistemies Patrick O’Sullivanin jälkeen. Pudotuspeleissä hän jakoi tehoilla 1+3=4 joukkueen sisäisen pistepörssin voiton O’Sullivanin, John Hecimovicin ja Daniel Carcillon kanssa. Kolmena seuraavana kautensa Zanoški pelasi Dalhousien yliopistojoukkueessa. Kaudella 2006–2007 hän jakoi tehoilla 7+14=21 joukkueensa sisäisen syöttöpörssin voiton Martin Gasconin kanssa ja sijoittui sisäisessä pistepörssissä kolmanneksi.


title: Tomislav Zanoški

text: Kesken kolmannen yliopistovuotensa 2007–2008 Zanoški siirtyi ECHL-joukkue Stockton Thunderiin. Hänen tulokaskautensa toi 42 runkosarjaottelussa tehot 12+8=20 ja neljässä playoff-ottelussa yhden syöttöpisteen. Kauden 2008–2009 Zanoški aloitti Thunderissa, mutta kolmen siellä pelatun ottelun jälkeen joukkue lainasi hänet kolmeksi otteluksi toiseen ECHL-seuraan, Dayton Bombersiin. Tämän jälkeen Thunder kauppasi Zanoškin Gwinnett Gladiatorsiin. Hän oli pudotuspeleissä joukkueen paras pistemies, maalintekijä ja syöttäjä tehoilla 3+5=8. Kesäkuussa 2009 Zanoški teki Gladiatorsin kanssa vuoden mittaisen jatkosopimuksen. Kaudella 2009–2010 hän oli joukkueen paras maalintekijä ja kolmanneksi paras pistemies tehoilla 25+22=47. Zanoški pelasi suurimman osan kaudestaan Gladiatorsissa, mutta hän pelasi kauden aikana myös peräti viidessä eri AHL-seurassa; Binghamton Senatorsissa, Albany River Ratsissa, Lake Erie Monstersissa, Toronto Marliesissa ja Syracuse Crunchissa tehden yhteensä 23 runkosarjaottelussa tehot 2+4=6. Noista Senatorissa ja Monstersissa Zanoški pelasi ammattilaistry-out -sopimuksella. Hänestä tuli kaikkien aikojen toinen AHL:ssä pelannut kroatialaissyntyinen jääkiekkoilija Goran Bezinan jälkeen.


title: Tomislav Zanoški

text: Zanoški teki heinäkuussa 2010 vuoden mittaisen jatkosopimuksen Gwinnett Gladiatorsin ECHL-joukkueen kanssa. Saman vuoden lokakuussa hän teki vuoden mittaisen AHL-sopimuksen Lake Erie Monstersin kanssa. Zanoški pelasi siellä alkukaudella 2010–2011 21 runkosarjaottelua tehopistein 2+4=6, kunnes Monsters lähetti hänet takaisin Gladiatorsiin. Tammikuun 2011 lopulla Zanoški siirtyi lopulta Eurooppaan ja Saksan toiseksi korkeimmalle sarjatasolla EHC Freiburgiin.


title: Tomislav Zanoški

text: Kaudeksi 2011–2012 Zanoški palasi synnyinmaahansa Kroatiaan ja siirtyi vuoden mittaisella sopimuksella pelaamaan Itävallan Erste Bank Eishockey Ligaa Medveščak Zagrebin riveihin. Hän sijoittui 117 minuutillaan sarjan jäähypörssissä seitsemänneksi. Zanoški vahvisti myös seuran kakkosjoukkuetta Kroatian pääsarjan pudotuspeleissä, jotka päättyivät mestaruuteen. Huhtikuussa 2012 hän teki Medveščakin kanssa vuoden mittaisen jatkosopimuksen, mutta kesken kauden 2012–2013, joulukuussa 2012 Zanoški siirtyi toiseen EBEL-seuraan, Klagenfurter AC:hen. Hän voitti kauden päätteeksi Itävallan-mestaruuden.


title: Tomislav Zanoški

text: Syksyllä 2013 Zanoški osallistui ammattilaistry-out -sopimuksella AHL-joukkue Toronto Marliesin harjoitusleirille, mutta hän ei saanut kuitenkaan jatkosopimusta. Zanoški siirtyi marraskuussa vapaana agenttina ECHL-joukkue Evansville IceMeniin. Hänet valittiin ECHL:n vuoden viimeisen viikon parhaaksi pelaajaksi. Tammikuussa 2014 Zanoški palasi EBEL:ään ja siirtyi EHC Linzin paitaan. Hän pelasi siellä vain kuusi ottelua, kunnes Zanoški siirtyi helmikuussa loppukauden 2013–2014 kattaneella sopimuksella Ruotsin toiseksi korkeimmalle sarjatasolle HockeyAllsvenskanin IF Troja-Ljungbyyn. Joukkue putosi kauden päätteeksi Hockeyettaniin.


title: Tomislav Zanoški

text: Syyskuussa 2014 Zanoški siirtyi kuukauden mittaiselle try-outille EBEL:n italialaisjoukkue HC Bolzanoon, jossa hän paikkasi loukkaantumisia. Zanoški ei saanut joukkueeseen jatkosopimusta, mutta hän siirtyi lokakuussa jatkamaan EBEL-uraansa slovenialaisjoukkue Olimpija Ljubljanan paitaan. Zanoški edusti joukkuetta EBEL-kauden 2014–2015 päätteeksi myös Slovenian pääsarjassa, jonka sisäisen maalipörssin voiton hän jakoi pudotuspeleissä Gregor Koblarin kanssa neljällä osumallaan. Olimpija eteni Slovenian liigan finaaleihin saakka, mutta mestaruuden vei kuitenkin HDD Jesenice otteluvoitoin 3–1.


title: Tomislav Zanoški

text: Zanoški palasi kaudeksi 2015–2016 vuoden mittaisella sopimuksella Medveščak Zagrebiin, joka oli siirtynyt kaksi vuotta aiemmin pelaamaan KHL:ää. Hänen roolinsa jäi kuitenkin varsin pieneksi ja Zanoški teki 15 runkosarjaottelussa kolme maalia. Hän vahvisti kevätkaudella Medveščakin kakkosjoukkuetta Kroatian pääsarjassa voittaen kauden päätteeksi mestaruuden. Huhtikuussa 2016 Zanoški teki seuran kanssa vuoden mittaisen jatkosopimuksen. Hän vahvisti kevätkaudella Medveščakin kakkosjoukkuetta Kroatian pääsarjassa.


title: Tomislav Zanoški

text: Medveščak palasi kaudeksi 2017–2018 taloudellisista syistä neljän vuoden jälkeen takaisin EBEL:ään, jonne Zanoški teki joukkueen kanssa vuoden mittaisen jatkosopimuksen kesäkuussa 2017.


title: Tomislav Zanoški

text: Zanoški edusti Kroatiaa IB-divisioonan MM-kilpailuissa vuonna 2017.


title: Haikkoon lennätinvuori

text: Haikkoon lennätinvuori () on suosittu näköalakallio Haikon kartanon viereisessä metsässä Porvoossa, josta avautuu näkymä Haikkoon selälle. Lennätinvuori kuuluu Porvoon kansalliseen kaupunkipuistoon. Lennätinvuoren luonnonsuojelualue perustettiin 14.10.1961 Uudenmaan lääninhallituksen päätöksellä. Kalliolle rakennettiin 1990-luvulla näköalatorni, jonka vieressä on pöytä ja penkit. Näköalatornin kylkeen on kiinnitetty Albert Edelfeltin syyskesällä vuonna 1899 maalaama teos Kesäilta Haikon selällä sekä lennätinvuoren historiasta kertova opaskyltti. Näköalakalliolle on kaksi virallista polkua, joista toinen saa alkunsa Haikkoontien ja Mohikaanipolun risteyksestä sekä toinen, joka alkaa Haikon kartanon pysäköintialueelta. Epävirallista polkua kalliolle pääsee mm. Hamarin Örnshamnin rantapuistolta lähtevältä polulta sekä Haavikkotieltä.


title: Haikkoon lennätinvuori

text: Krimin sodan aikana vuonna 1854 Hangon ja Pietarin Kronstadtin välille rakennettiin lennätinlinja. Hankoniemen ja Pitkäpaaden välillä oli 42 optista lennätinasemaa. Haikkoon Lennätinvuorella sijaitsi yksi linjan asemapaikoista. Lennätinlinja ehti olla käytössä vain kaksi kesää, sillä sähkömagneettinen lennätinlinja syrjäytti sen vuonna 1855 Pietarista Helsinkiin.


title: Haikkoon lennätinvuori

text: Lennätinvuoren metsän pohjois -ja länsireunassa kulkee Porvoon kaupungin hoitama ulkoilureitti. Suojelualueen pinta-ala on 27 hehtaaria. Luontopolulta pääsee Haikkoontien yli suoraan Haikkoon metsän 2,8 km pitkän valaistun kuntoradan alkuun johtavalle ulkoilupolulle sekä metsän läpi kulkevalle metsäpolulle, joka päättyy kuntoradan varrelle lähelle Haikkoon lampea. Haikkoon lammen rantaan on pystytetty Albert Edelfeltin teos Kesä 1898. Lampi on saanut lempinimen Albertinlampi (Trasko di Alberto). Lähellä Haikkoon lampea kuntoradan varrella on Haikkoon laavu. Kotamaisen laavun vieressä on polttopuuvaja sekä ylempänä kalliolla pöytä ja penkit.


title: Jussi Tuominen (työväenliikkeen vaikuttaja)

text: Jussi Tuominen (1879 Asikkala – 1963 Helsinki) oli suomalainen raittiusmies ja työväenliikkeen vaikuttaja, joka toimi muun muassa Raittiusyhdistys Koiton puheenjohtajana. Vuoden 1905 suurlakon aikana hän oli Helsingin suurlakkokomitean puheenjohtajana ja 1917 Tuominen valittiin Helsingin työväenjärjestöjen eduskunnan puheenjohtajaksi. Tämän tehtävänsä myötä Tuominen hoiti käytännössä Helsingin kaupunginjohtajan tehtäviä vuoden 1918 sisällissodan aikana kaupungin ollessa punaisten hallussa. Varsinaiselta ammatiltaan hän oli suutari, mutta Tuominen työskenteli pitkään myös lihakauppiaana.


text: Jussi Tuominen syntyi vuonna 1879 Asikkalan Urajärven kylässä köyhän mökkiläisen kahdeksanlapsiseen perheeseen. 12-vuotiaana hän aloitti työskentelyn suutarin oppipoikana Heinolassa ja muutti edelleen Helsinkiin suutari O. Roswellin apulaiseksi vuonna 1894. Tuominen joutui nukkumaan suutarinverstaassa ahtaan porraskomeron lattialla ja kiertämään aamuvarhaisesta lähtien eri puolilla kaupunkia myymässä kenkiä. Hän ei saanut ruokaa, ennen kuin oli iltapäivällä palannut myyntikierrokseltaan ja silloikin Tuomiselle annettiin usein vain suutarin lapsilta ylijääneitä tähteitä.


text: Helsingissä Tuominen liittyi tuolloin vielä porvarilliseen Raittiusyhdistys Koittoon ja aloitti yhteiskunnallisen vaikuttamisensa vuonna 1899, jolloin hän keräsi nimiä keisari Nikolai II:n venäläistämistoimia vastustaneeseen "Suureen adressiin". Myöhemmin sortovuosien aikana Tuominen toimi aktivistiliikkeessä muun muassa levittämällä kutsuntalakkoihin kehottavia lentolehtisiä. Vuoden 1905 suurlakon aikana hänet valittiin Helsingin työväen edustajiston puheenjohtajaksi ja Tuominen oli myös lakon aikaisen kauppa- ja teollisuustoimikunnan jäsen. Lakon päätyttyä hän toimi Helsingin punakaartin johtavan toimikunnan sihteerinä. Helmikuussa 1906 Tuominen osallistui punakaartin edustajana Terijoella pidettyyn venäläisten vallankumouksellisten kokoukseen, sekä heinä–elokuun vaihteessa Viaporin kapinaan. Johan Kock johti tuolloin omavaltaisesti Helsingin punakaartia, eikä Tuominen oman kertomansa mukaan ollut etukäteen täysin tietoinen salaisista kapinasuunnitelmista. Viaporin kapinan yhteydessä sattuneen Hakaniemen mellakan johdosta senaatti lakkautti punakaartit sekä ylioppilaiden suojeluskaartit. Elokuun lopussa Oulussa järjestetyssä puoluekokouksessa SDP päätti myös itse lopettaa niiden toiminnan. Tuominen oli kokouksessa punakaartien edustajana ja kannatti lakkauttamiesta. Käyttämässään puheenvuorossa hän kuitenkin vaati, että puolue myöntää kaartien tehneen suuren palveluksen työväenasialle. Samassa kokouksessa Tuominen laati yhdessä Severi Alanteen, Otto Wille Kuusisen ja Mikko Uotisen kanssa mietinnön, jonka pohjalta senaattori J. K. Kari erotettiin puolueesta.


text: Suurlakon jälkeen Tuominen työskenteli Raittiusyhdistys Koiton puhujana, kunnes hänestä vuonna 1908 tuli yhdistyksen puheenjohtaja. Samana vuonna Tuominen ryhtyi lihakauppiaaksi. Hänellä oli parhaimmillaan useita liikkeita Helsingissä, muun muassa Hakaniemen kauppahallissa. Raittiusyhdistys Koiton hajaannuksen jälkeen vuonna 1914 perustettiin Suomen Sosialidemokraattinen Raittiusliitto, jonka ensimmäiseen liittotoimikuntaan Tuominen valittiin. Vuosikymmenen vaihteessa hän kuului sosialidemokraattien edustajana Raittiuden Ystävien johtokuntaan Miina Sillanpään ja Väinö Voionmaan ohella. Ensimmäisen maailmansodan aikana Tuominen toimi myös kaupungin lihakonttorin johtajana.


text: Helmikuun vallankumouksen aikana 1917 Tuominen valittiin 18. maaliskuuta perustetun Helsingin työväenjärjestöjen eduskunnan puheenjohtajaksi. Tehtävässään hän yritti erityisesti etsiä ratkaisua Helsinkiä tuolloin piinanneeseen ankaraan ruokapulaan ja nälänhätään yhdessä kaupungin virkamiesten kanssa. Tuominen oli myös mukana luomassa järjestelmää pahiten puuttenalaisten työttömien taloudelliseksi avustamiseksi. Yleislakon jälkeen syksyllä 1917 hän toimi myös Helsingin kaupungin lihakonttorin johtajana.


text: Sisällissodan sytyttyä tammikuussa 1918, Tuominen valittiin Helsingin vallankumouskomitean puheenjohtajaksi sekä myöhemmin työväenjärjestöjen eduskunnan 24. maaliskuuta valitseman Helsingin väliaikaisen kaupunginvaltuuston puheenjohtajaksi. Huhtikuun alussa punaisten johto pakeni saksalaisten hyökkäyksen alta Viipuriin, jossa hän toimi kansanvaltuuskunnan huoltoasiain osaston muonitusjaoston johtajana. Tuominen onnistui Viipurin taistelun aikana huhtikuun lopussa välttämään vangitsemisen ja piileskeli maan alla vuoteen 1921 saakka, jolloin säädettiin uusi punakaartilaisten armahduslaki.


text: Sisällissodan jälkeen Tuominen vaikutti edelleen aktiivisesti työväenliikkeessä, vaikkei ollutkaan mukana päivänpolitiikassa. Hän toimi muun muassa Työväen historian ja perinteen tutkimuksen seurassa ja kuului Helsingin Työväen Teatterin johtokuntaan. Tuominen oli myös aloittamassa eläkeläisten järjestäytymistä Suomessa. Kesäkuussa 1950 hän järjesti Helsingissä yhdessä Timo Korpimaan kanssa ennen vuotta 1884 syntyneiden ja työkyvyttömien kokouksen, jossa käsiteltiin heidän taloudellista asemaansa. Nämä ryhmät oli jätetty kansaneläkelain ulkopuolelle sen voimaanastuessa vuonna 1939. Tuomisen johtamassa kokouksessa valittiin vanhusten keskustoimikunta ja hyväksyttiin eduskuntaryhmille esitettävät tavoitteet.


title: Howard S. Becker

text: Howard Saul Becker (s. 18. huhtikuuta 1928) on yhdysvaltalainen sosiologi, joka on tehnyt merkittävän uran poikkeavuuden sosiologian tutkimuksessa, taiteen sosiologiassa ja musiikin sosiologiassa. Beckerin vuonna 1963 julkaistu kirja "Outsider" on luonut perustan leimautumisteorialle. Beckeriä on luonnehdittu symbolisen interaktionismin tai sosiaalisen konstruktionismin harjoittajaksi, vaikka hän ei itse väitettä välttämättä allekirjoitakaan. Becker kollegansa Erwing Goffmanin kanssa saivat alkuperäisen Chicagon koulukunnan opetuksen ja heitä tultiin myöhemmin pitämään tärkeänä osana toista Chicagon koulukuntaa. Becker sai urallaan myös Ford Foundation Postdoctoral Research Fellowship-palkinnon Illinoisin yliopistossa. Ennen kuin Becker aloitti opettavan professorin uransa, hän vietti kolme vuotta tutkimusavustajana Stanfordin yliopistossa.


title: Howard S. Becker

text: Väitöskirjansa jälkeen Becker kiinnostui taiteen sosiologisesta tutkimuksesta. Hän uskoi, että sosiologinen taidetta tutkiva kenttä ei ollut kovinkaan kehittynyt ja koostui lähinnä tiettyjen taiteilijoiden kontribuutioiden tarkastelusta. Omassa tutkimuksessaan Becker lähestyi taidetta "kollektiivisena toimintana" ja tutki taidetta ammattina.  Taiteen käsite kollektiivisen toiminnan tuotteena on yksi Beckerin tärkeimmistä panoksista taiteen sosiologiassa. Vuonna 1982 julkaistussa Art Worlds -lehdessä Becker kertoo, kuinka taideteos muodostuu monien yksilöiden koordinoinnin kautta. Hänen mukaansa taidetta on miltei mahdotonta luoda ilman jokaista ihmistä, joka tuottaa taiteen rakentamiseen tarvittavaa materiaalia. Becker huomauttaa myös, että työnjako on tärkeä tekijä taideteoksen luomisessa, sillä moni yksittäinen ihminen on mukana esimerkiksi taiteilijan työskentelyvälineiden tuotannossa. Becker korostaa luomistyön kannalta välttämättömien työkalujen lisäksi yhteisten merkitysten tärkeyttä taiteen arvon määrittämisessä. Toisin sanoen Becker uskoo, että ilman yhteistä ymmärrystä työn arvosta, taiteen on vaikea saada sosiaalista resonanssia. Art Worldsissa julkaistujen lisäksi Becker on kirjoittanut lukuisia esseitä taiteen sosiologiasta. Näistä esseistä kaksi on käännetty ranskaksi; Paroles et Musique ja Propos sur l'art. Vuonna 2006 Becker muokkasi ja osallistui Art of Start-Finish -hankkeeseen, jossa koottiin sosiologisia esseitä, joissa käsitellään kysymystä siitä, miten taiteilijat päättävät työn lopettamisesta. Hänen kirjoitustensa lisäksi Becker opetti myös taiteen sosiologian kurssia.


title: The Gifted (televisiosarja)

text: The Gifted on Matt Nixin luoma yhdysvaltalainen televisiosarja, joka perustuu Marvel Comicsin Ryhmä-X -sarjakuvista tuttuihin ilmöihin. Se on toinen "X-Men" -elokuvasarjaan yhteydessä oleva televisiosarja ja sijoittuu vaihtoehtoiseen todellisuuteen, jossa Ryhmä-X ja Mutanttien Veljeskunta ovat kadonneet. Sarjan on tuottanut 20th Century Fox Television yhdessä Marvel Televisionin kanssa, Nixin toimiessa showrunnerina.


title: The Gifted (televisiosarja)

text: Sarjan pääosissa ovat Stephen Moyer ja Amy Acker, joka esittävät tavallisia vanhempia, jotka joutuvat takaa-ajetuiksi havaittuaan lastensa olevan mutantteja. Sarjan muita päärooleja esittävät Sean Teale, Natalie Alyn Lind, Percy Hynes White, Coby Bell, Jamie Chung, Blair Redford ja Emma Dumont sekä toisella tuotantokaudella myös Skyler Samuels ja Grace Byers. Fox tilasi sarjalle pilottijakson, kun edellisen "X-Men" -elokuviin sijoittuvan televisiosarjan tuotanto vuonna 2016 ei edennyt. Sarja tilattiin virallisesti toukokuussa 2017.


title: The Gifted (televisiosarja)

text: Ensimmäinen tuotantokausi alkoi Yhdysvalloissa 2. lokakuuta 2017 ja päättyi 15. tammikuuta 2018. Tammikuussa 2018 sarjalle tilattiin 16 jakson pituinen toinen tuotantokausi, joka alkoi 25. syyskuuta 2018. Suomen Fox-kanavalla sarjaa alettiin esittää 20. joulukuuta 2017 alkaen.


title: The Gifted (televisiosarja)

text: Tavallinen pariskunta joutuu lähtemään pakoon hallitukselta, kun heidän lapsillaan havaitaan mutanttien kykyjä, ja he liittyvät mutanttien salaiseen yhteisöön, joka taistelee selvitäkseen.


title: The Gifted (televisiosarja)

text: Heinäkuussa 2016 Ryhmä-X -sarjakuvista tuttuun Helvetintulen Klubiin perustuvan sarjan toteuttaminen ei edennyt, joten Fox päätti toteuttaa put pilot -tyylisen pilottijakson toiselle Ryhmä-X -aiheiselle televisiosarjalle. Uusi pilotti, jonka käsikirjoitti Ryhmä-X -sarjakuvien fani Matt Nix, oli toimintaseikkailu, joka perustui tavalliseen pariskuntaan, joiden lapsella oli mutantin kykyjä. Fox Entertainmentin johtaja David Madden sanoi, että ”Marvel-aiheisen televisiosarjan kehittäminen oli ollut kanavan päätavoite—ja olemme tyytyväisiä siitä miten Matt Nix johdatti meidät tähän jännittävään universumiin.” Sarjan tuottavat 20th Century Fox Television ja Marvel Television, 20thin vastatessa sarjan fyysisestä tuotannosta ja Nixin toimiessa vastaavana tuottajana "X-Men" -elokuvasarjan tuottajien Bryan Singerin, Lauren Shuler Donnerin ja Simon Kinbergin sekä Marvel Televisionin johtajien Jeph Loebin ja Jim Choryn kanssa.


title: The Gifted (televisiosarja)

text: Foxin johtajat ottivat Nixin tekemän käsikirjoituksen pilottijaksolle ”innostuneesti” vastaan, ja Foxin toimitusjohtaja Gary Newman odotti lopullisen luonnoksen olevan valmis tammikuuhun 2017 mennessä, pilottijakson edetessä tuotantoon muutama viikkoa myöhemmin. Newman huomautti, että ”kehitys linjan yli eteni tänä vuonna tavallista hitaammin”, mutta kanava toivoi voivansa alkaa esittää sarjaa jo televisiokauden 2017–18 aikana. Nix toivoi toteuttavansa sarjalle 12–13 jaksoa, perinteisen 22 jaksomäärän sijaan, ja lisäsi, että Ryhmä-X -sarjakuvien fanina, ”et halua olla orjallisesti tekemässä samaa asiaa uudelleen ja uudelleen, mutta olet samaan aikaan tietoinen siitä, että tämä on tärkeää ja että olen juuri nyt jotain velkaa 10-vuotiaalle itselleni. Ja haluan kunnioittaa sitä sarjakuvia pakkomielteisesti lukevaa lasta, joten minun tarvitsee olla hänelle jotain palkitsevaa”. Fox tilasi virallisesti sarjan pilottijakson kuukauden lopulla.


title: The Gifted (televisiosarja)

text: Donner kutsui maaliskuussa sarjaa nimellä "Gifted", minkä vahvistettiin olevan vain väliaikainen nimi. 9. toukokuuta Fox tilasi sarjan nimellä "The Gifted". Pilottijaksoa on kutsuttu ”yhdeksi vuoden [2017] esityskauden kuumimmista pilottijaksoista”. Ensimmäinen tuotantokausi koostuu 13 jaksosta. Elokuussa Len Wiseman liittyi yhdeksi ohjaajista ja vastaavista tuottajista.


title: The Gifted (televisiosarja)

text: 4. tammikuuta 2018 sarjalle tilattiin toinen tuotantokausi.


title: The Gifted (televisiosarja)

text: Tammikuun 2017 alussa ilmoitettiin, että sarjan ”tutkiva näyttelijähaku” oli alkanut ja prosessin odotettiin ”nousevan ylös” kunhan sarjan pilottijakso virallisesti tilattaisiin. Seuraavan kuukauden aikana Blair Redford valittiin näyttelemään mutanttiyhteisön johtajaa, Jamie Chung sarjakuvista tuttua ja suosittua hahmoa Clarice Fong / Blink, Stephen Moyer sarjan päähenkilöä Reed Struckeria, ja Sean Teale sarjaa varten luotua uutta mutanttihahmoa Marcos Diaz / Eclipse. Maaliskuussa Natalie Alyn Lind valittiin näyttelemään Lauren Struckeria, Reedin tytärtä. Pian tämän jälkeen Amy Acker valittiin näyttelemään Caitlin Struckeria, Reedin vaimoa ja Laurenin äitiä, Emma Dumont Lorna Danea / Polarista, Percy Hynes White Laurenin veljeä Andy Struckeria ja Coby Bell Jace Turneria. Kun sarja tilattiin toukokuussa, Redfordin hahmon paljastettiin olevan John Proudstar / Myrskylintu.


title: The Gifted (televisiosarja)

text: Syyskuusa 2017 Garret Dillahunt liittyi näyttelijäkaartiin tärkeässä sivuroolissa Roderick Campbellina. Jermaine Rivers vahvisti näyttelevänsä toistuvassa roolissa mutanttia nimeltä Shatter.


title: The Gifted (televisiosarja)

text: Singer, joka on ohjannut useamman "X-Men" -elokuvan, päätti ohjata sarjan pilottijakson itse muutettuaan erään toisen ohjaamansa elokuvan aikataulua. Hän korosti, että ”se tulee olemaan sävyltään ja visuaalisuudeltaan hyvin, hyvin erilainen” kuin elokuvat ja sanoi ”joidenkin asioiden meneän visuaalisesti alaspäin, mutta sydämessään se on tarina perheestä”. Singer alkoi valmistautua pilottijakson toteuttamiseen 27. tammikuuta. Kuvaukset alkoivat Dallasissa 13. maaliskuuta 2017 ja päättyivät 11. huhtikuuta. Kuun lopussa osa pilottijakson kohtauksista kuvattiin uudelleen.


title: The Gifted (televisiosarja)

text: Toukokuussa 2017 Dallas Film Commission julkisti, ettei muita "The Giftedin" jaksoja voitu kuvata kaupungissa. Sarjan tuotanto oli lykännyt päätöstä, odottaen Texasin lainsäädännön päätöstä veronpalautuksesta, mutta heiltä loppui aika ja sarjan kuvaukset päätettiin viedä loppuun muualla. Myöhemmin kuvausten paljastettiin jatkuvan Atlantassa 17. heinäkuuta. Dumont kommentoi osavaltiossa kuvaamista sanomalla ”Rakastamme kuvaamista Georgiassa, koska se oli niin iso osa ihmisoikeusliikettä Yhdysvalloissa.”


title: The Gifted (televisiosarja)

text: "The Giftedin" ensimmäinen tuotantokausi alkoi Foxilla 2. lokakuuta 2017 ja päättyi 15. tammikuuta 2018. Toinen tuotantokausi alkoi 25. syyskuuta 2018.


title: Luettelo yli 60 metriä heittäneistä suomalaisista keihäänheittäjistä (naiset)

text: Tämä on luettelo yli 60 metriä heittäneistä suomalaisista naiskeihäänheittäjistä. Päivitetty 18.8.2018.


title: World Psychiatric Association

text: Maailman psykiatriyhdistys (WPA) on vuonna 1950 perustettu kansallisten psykiatristen yhteisöjen yhdistys, jonka tavoitteena on lisätä mielenterveyden ja mielenterveyden alalla tehtävän työn edellyttämää osaamista ja taitoja. Sen jäsenyhteisöjä on noin 140, 118 eri maasta ja ne edustavat yli 200 000 psykiatria. Tehtävänä on edistää psykiatrian ja mielenterveyden edistämistä globaalisti.


title: World Psychiatric Association

text: WPA järjestää psykiatrian maailmankongressin joka kolmas vuosi. Se järjestää myös kansainvälisiä ja alueellisia kongresseja ja kokouksia sekä aihekohtaisia konferensseja. WPA:lla on 72 tieteellistä osajärjestöä, joiden tarkoituksena on levittää tietoa ja edistää yhteistyötä psykiatrian eri aloilla. Se on tuottanut useita koulutusohjelmia ja kirjasarjoja. Se on kehittänyt psykiatrisen käytännön eettiset ohjeet.


title: World Psychiatric Association

text: WPA:n keskeisiin tehtäviin kuuluu:


title: Maailman terveyspäivä

text: Maailman terveyspäivää vietetään maailmanlaajuisesti 7. huhtikuuta, jotta terveysongelmien tietoisuus lisääntyisi. Kyseisenä päivänä Maailman terveysjärjestö (WHO) organisoi maailmanlaajuisia ja paikallisia tapahtumia, jotka liittyvät kulloiseenkin aiheeseen. Maailman terveyspäivä on yksi kahdeksasta WHO:n virallisesta maailmanlaajuisesta terveyskampanjasta. Muut seitsemän ovat kansainvälinen tuberkuloosipäivä, kansainvälinen rokoteviikko, kansainvälinen malariapäivä, kansainvälinen tupakaton päivä, kansainvälinen AIDS-päivä, kansainvälinen verenluovutuspäivä sekä kansainvälinen hepatiittipäivä.


title: Maailman terveyspäivä

text: Vuonna 2017 terveyspäivän teemana oli masennus. Masennusta ilmenee kaiken ikäisillä, eri elämänvaiheissa ja kaikissa maissa. Se vaikuttaa ihmisten kykyyn suoriutua arkipäivän askareista ja tämän vuoksi se vaikuttaa sairastuneen yksilön lisäksi myös tämän perheeseen ja lähipiiriin sekä laajemmalti työyhteisöön ja lopulta terveyskeskusjärjestelmään. Pahimmillaan masennus saattaa johtaa jopa itsemurhaan. WHO:n tavoitteena oli lisätä masennustietoutta ja näin vähentää stigmaa, joka sairauteen usein liitetään. Terveyspäivän toivottiin myös ohjaavan useampia masennuksesta kärsiviä hakemaan apua.


title: Maailman terveyspäivä

text: Terveyspäivien teemat:


title: Maria Jauhiainen

text: Maria Jauhiainen (s. 1971) on suomalainen muotoilija ja itsenäinen taiteilija, jonka töitä on hankittu arvostettuihin kokoelmiin Suomessa ja ulkomailla.


title: Maria Jauhiainen

text: Maria Jauhiainen valmistui taiteen maisteriksi Lontoon arvostetun Royal College of Artin metalli- ja korutaiteen osastolta vuonna 2000. Hopeasepäksi Jauhiainen valmistui Lahden muotoiluinstituutista 1996. Hänen töitään on ollut esillä useissa näyttelyissä muun muassa Lontoossa, New Yorkissa, Pariisissa ja Tukholmassa.


title: Maria Jauhiainen

text: Maria Jauhiaisen töissä usein esiintyviä teemoja ovat lehdet ja kasvien suonirakenteet. Vuonna 2003 Jauhiaisen tarjoiluastia Lehti voitti Oxo Peugeot Design Award –palkinnon ja se on hankittu mm. maailman suurimman designmuseon, Lontoon Victoria & Albert Museumin pysyvään kokoelmaan. Maria Jauhiaisen töitä on lisäksi myös mm. New Yorkin MOMAssa sekä Pariisin Musée des Arts Décoratifsissa.


title: Maria Jauhiainen

text: Julkisia teoksia Maria Jauhiainen on toteuttanut kaksi, molemmat Tianjinin Shangri La –hotellin sisääntuloaulaan vuonna 2014. Lukuisia teoksia on hankittu yksityiskokoelmiin.


title: Maria Jauhiainen

text: Maria Jauhiainen tunnetaan myös koruistaan. Hänen uniikkikorunsa palkittiin Design Forum Finlandin Nuorten Foorumin jurypalkinnolla 2004. Rintakoru Sydänpilvi (2009) löytyy mm. Designmuseon valikoimista.


title: Ants Raudjalg

text: Ants Raudjalg: Virolainen kertomus on Aino Kallaksen kirjoittama romaani. Sen on julkaissut vuonna 1907 Otava.


title: Ants Raudjalg

text: Teoksen on virontanut Johannes Aavik, ja se ilmestyi Virossa samana vuonna kuin alkuteos. Käännös on ilmestynyt myöhemmin 1929 myös Eesti Kirjanduse Seltsin julkaisemassa kokoelmassa "Kogutud teosed. 1".


title: Ants Raudjalg

text: "Ants Raudjalg" on Kallaksen kolmas virolaisaiheinen teos, kaksi edeltävää olivat nimellä "Meren takaa" julkaistut ensimmäinen ja toinen sarja novelleja. Kallas-tutkija Silja Vuorikurun mukaan teoksen kuvaukset virolaisten sukupolvelta toiselle periytyvästä elämänväsymyksestä juontuisivat kirjailija Juhan Luigalta.


title: Ants Raudjalg

text: Kallas aloitti kirjoitustyön keväällä 1906 odottaessaan neljättä lastaan. Hänellä oli suunnitelmissa tehdä kirjasta laaja vallankumousaiheinen romaani, josta tulisi hänen läpimurtotyönsä. Saadakseen keskittyä työhön hän siirtyi ajoittain kirjoittamaan pieneen hotelliin Elvaan Tarton lähelle, jolloin lapset jäivät kotiapulaisen hoiviin. Työ ei edennyt, vaan hän hylkäsi luonnoksen toisensa perään, muutti päähenkilöä ja näkökulmia. Ristiriita työn ja perheen välillä rasitti häntä. Syntynyt lapsi oli kuitenkin pahasti sairas ja kuoli pian. Kallas jatkoi kirjoittamista ja antoi muotoutuvalle teokselle ensin nimen "Musta juova", jolla hän viittasi Viron lippuun, jossa mustan tulkitaan usein kertovan Viron murheellisesta historiasta. Saamiensa kommenttien jälkeen Kallas nosti päähenkilöksi nuorukaisen, joka oli ollut tarinassa sivuroolissa. Teoksen sivumäärä supistui, ja tarina keskittyi kertomaan Ants Raudjalgista, joka sukunsa ensimmäisenä ylioppilaana pyrki pois taustansa taakasta.


title: Ants Raudjalg

text: Teos valmistui alkuvuodesta 1907, ja professori O. E. Tudeer kiitteli käsikirjoitusta. Otava otti sen julkaistavaksi maaliskuussa. Myös lehtikritiikeissä romaani sai kiitosta, ja sen nähtiin kertovan suomalaislukijoille sukulaiskansan kovasta kohtalosta ymmärtävästi. Kallas sai romaanista valtionpalkinnon.


title: Ants Raudjalg

text: Virossa romaanin vastaanotto oli toisenlainen. Gustav Suits piti sitä epäonnistuneena. Kirjeenvaihdossa Suitsin kanssa Kallas kertoi halunneensa kuvata teoksessa yleisinhimillisiä ongelmia virolaisten henkilöiden kautta. Tätä hänen lausumaansa on myöhemmin tulkittu koko hänen taiteellisen tuotantonsa periaatteena. Vuorikuru pohtii Kallas-elämäkerrassaan, heijasteliko Suitsin arvion kielteisyys tämän omia ennakkoluuloja: nuori suomalainen nainen kirjoittamassa talonpoikaistaustaisen virolaismiehen kertomusta.


title: Ants Raudjalg

text: Kallakseen usein kohtuuttoman kriittisesti suhtautuva V. A. Koskenniemi arvioi teoksen Uudessa Suomettaressa heti tuoreeltaan ja kuvaa sitä "ennen kaikkea kouliintuneen kynän tuotteeksi". Hän luonnehtii tyyliä kirjoittajalle ominaiseksi "hermostuneeksi ja katkonaiseksi" mutta toteaa, että kuvaus on johdonmukainen ja uskottava. Vuorotellen kiittäen ja moittien Koskenniemi sanoo yhteenvetomaisesti, että "kertomus ei jätä silti syvempää vaikutusta mieleen".


title: Madsen

text: Madsen voi tarkoittaa seuraavia:


title: Bryan MacLean

text: Bryan Andrew MacLean (s. 25. syyskuuta 1946 – 25. joulukuuta 1998) oli yhdysvaltalainen muusikko ja lauluntekijä, joka tunnetaan parhaiten rock-yhtye Loven kitaristina. MacLeanin käsialaa ovat mm. Loven tunnetuimpiin kappaleisiin kuuluvat kappaleet ”Alone Again Or” sekä ”Orange Skies”.


title: Bryan MacLean

text: MacLean oli Loven jäsen vuosina 1965–1968, jona aikana yhtye julkaisi kolme studioalbumia, "Loven", "Da Capon" sekä "Forever Changesin". Erityisesti viimeksi mainittu on kriitikoiden suuresti arvostama albumi.


title: Bryan MacLean

text: MacLean jätti Loven vuonna 1968, kun hänen ja yhtyeenlaulaja-kitaristi Arthur Leen suhde heikkeni. Hän palasi yhtyeeseen hetkeksi vuonna 1978, mutta lähti muutaman keikan jälkeen. Lovesta lähtemisensä jälkeen MacLean on ollut aktiivinen kristillisessä liikehdinnässä, ja hän on tehnyt myös sooloalbumeita, joista ainoastaan yksi ("Ifyoubelievein") julkaistiin hänen ollessaan elossa.


title: WWE 2K17

text: WWE 2K17 on vuonna 2016 julkaistu showpainiaiheinen videopeli. Pelin kehitti Yuke’s ja julkaisi 2K Sports. Se julkaistiin usealle pelialustalle, Microsoft Windowsille, PlayStation 3:lle, PlayStation 4:lle, Xbox 360:lle ja Xbox Onelle. Pelin kansikuvaksi valittiin Brock Lesnar. Peli on jatkoa WWE 2K16:sta ja samalla neljäs 2K:n tekemä WWE-peli.


title: Tämän jälkeen

text: Tämän jälkeen tai Ylellä Mitä tuleman pitää (; ) on vuonna 2016 ensi-iltansa saanut Mia Hansen-Løven ohjaama ja käsikirjoittama ranskalais-saksalainen draamaelokuva, jonka pääosaa näyttelee Isabelle Huppert. Muissa keskeisissä osissa ovat André Marcon, Roman Kolinka ja Édith Scob. Elokuvan tuottajana oli Charles Gillibert. Elokuva sai ensi-iltansa vuoden 2016 Berliinin elokuvajuhlilla, missä Mia Hansen-Løve oli ehdokkaana pääkilpailussa parhaan elokuvan Kultaisen karhun saajaksi. Vaikka pääpalkinto jäi voittamatta, Hansen-Løve palkittiin parhaan ohjaajan Hopeisella karhulla.


title: Tämän jälkeen

text: 57-vuotias Nathalie Chazeaux opettaa filosofiaa pariisilaisessa lukiossa ja elää vaatimatonta mutta onnellista elämää. Hän rakastaa työtään ja välittää omistautuneesti itsenäisen ajattelun perinnettä eteenpäin. Työn lisäksi Nathalien päivät täyttää perhe: aviomies, joka on samalla myös opettajakollega, kaksi aikuisuuden kynnyksellä olevaa lasta sekä huomionhakuinen iäkäs äiti. Kun aviomies 25 vuoden avioliiton jälkeen ilmoittaa yllättäen jättävänsä Nathalien toisen naisen takia, seesteinen arki alkaa horjua. Pian myös lapset muuttavat kotoa, iäkäs äiti kuolee sairastuttuaan vakavasti ja työpaikkakin on uhattuna. Odottamaton yksinäisyys pakottaa Nathalien arvioimaan elämäänsä uudelleen, ja ensimmäistä kertaa hän kokee täydellisen vapauden.


title: Tämän jälkeen

text: Isabelle Huppertin näyttelemä Nathalie Chazeaux perustuu löyhästi Mia Hansen-Løven mukaan hänen omaan äitiinsä, Laurence Hansen-Løveen, joka on filosofian professori. Hansen-Løve on kertonut kirjoittaneensa Nathalien roolin Huppert mielessään. Hansen-Løve laati elokuvan käsikirjoituksen kesällä 2012.


title: Tämän jälkeen

text: "Tämän jälkeen" -elokuvan kuvaukset alkoivat Pariisissa 22. kesäkuuta 2015 ja päättyivät 7. elokuuta 2015. Elokuva kuvattiin kokonaan Ranskassa 3,23 miljoonan euron budjetilla. Pariisin lisäksi elokuvan kuvauspaikkoina olivat Isèren, Rhônen ja Ille-et-Vilainen departementit. Rhônessa elokuvaa kuvattiin Lyonin kaupungissa. Elokuvan tuotantoyhtiöinä olivat ranskalaiset CG Cinéma, Arte France Cinéma ja Rhône-Alpes Cinéma sekä saksalainen Detailfilm.


title: Tämän jälkeen

text: "Tämän jälkeen" -elokuvan virallinen ranskalainen traileri julkaistiin 11. helmikuuta 2016. Elokuvan saksalainen traileri julkaistiin 24. kesäkuuta 2016. Atlantic Film Oy julkaisi elokuvan trailerin Suomessa 28. heinäkuuta 2016.


title: Tämän jälkeen

text: "Tämän jälkeen" sai ensi-iltansa Berliinin elokuvajuhlilla Saksassa 13. helmikuuta 2016. Elokuvan Ranskan ensi-ilta oli Valenciennesin elokuvajuhlilla 16. maaliskuuta 2016. Elokuva sai teatteriensi-iltansa Ranskassa 6. huhtikuuta 2016 ja Saksassa 18. elokuuta 2016. Suomessa elokuva sai ensi-iltansa Sodankylän elokuvajuhlilla 18. kesäkuuta 2016 ja teatteriensi-iltansa 14. lokakuuta 2016. Sodankylän elokuvajuhlien ohella elokuva esitettiin myös Rakkautta ja anarkiaa -elokuvajuhlien päätöselokuvana Helsingissä 25. syyskuuta 2016. Les Films du Losange oli elokuvan teatterilevittäjänä Ranskassa, Weltkino Filmverleih Saksassa ja Atlantic Film Oy Suomessa. "Tämän jälkeen" keräsi teatterikierroksensa aikana Ranskassa 279 222, Saksassa 30 877 ja Suomessa 1 128 katsojaa sekä tuotti maailmanlaajuisesti noin 4,7 miljoonan dollarin lipputulot. Elokuva on kiertänyt useita elokuvajuhlia ympäri maailman, kuten vuoden 2016 Toronton elokuvajuhlat Kanadassa.


title: Tämän jälkeen

text: "Tämän jälkeen" on saanut elokuvakriitikoilta ylistävän vastaanoton. Rotten Tomatoes -sivuston mukaan 100% kriitikoista on antanut elokuvalle positiivisen arvosanan 8,2/10 keskiarvolla. Keräys perustuu 106 arviointiin. 3 812 käyttäjästä 75% on antanut elokuvalle positiivisen arvosanan 3,7/5 keskiarvolla. Metacritic-sivuston mukaan 28 arvostelun perusteella elokuva on saanut 88 pistettä sadasta mahdollisesta. Metacriticin 27 käyttäjää on antanut elokuvalle keskiarvon 6,9/10. Internet Movie Databasen 5 434 käyttäjää on antanut elokuvalle keskiarvon 7,1/10.


title: Tämän jälkeen

text: "Tämän jälkeen" julkaistiin niin DVD:lle kuin blu-rayllekin Ranskassa 20. syyskuuta 2016, Saksassa 10. maaliskuuta 2017 ja Yhdysvalloissa 9. toukokuuta 2017. Future Film julkaisi elokuvan Suomessa DVD:lle 1. maaliskuuta 2017.


title: Checkpoint Helsinki

text: Checkpoint Helsinki on vuonna 2013 perustettu nykytaideorganisaatio.


title: Checkpoint Helsinki

text: Se tilaa ja tuottaa nykytaidetta kutsumalla kansainvälisiä taiteilijoita ja kuraattoreita työskentelemään osana Helsinkiä ja helsinkiläisten arkea. Checkpoint Helsingillä ei ole pysyvää näyttelytilaa, vaan ohjelmistoa esitetään vaihtelevissa paikoissa. Ohjelmisto koostuu Helsinkiä varten toteutetuista tilausteoksista, joiden tekijät ovat kansainvälisiä ja paikallisia taiteilijoita ja kuraattoreita.


title: Checkpoint Helsinki

text: Checkpoint Helsingin juuret ovat vuodesta 2011 käydyssä Guggenheim-keskustelussa. Vuonna 2012 taiteilijoiden ja taidealan ammattilaisten ryhmä ehdotti vaihtoehtona Guggenheim-hankkeelle Helsingin taidemuseon yhteydessä toimivaa yksikköä, joka keskittyisi uusien, kansainvälisesti merkittävien teosten (”tulevaisuuden nykytaiteen”) tuottamiseen. Työryhmään kuuluivat muun muassa taiteilijat Tellervo Kalleinen, Markus Kåhre, Terike Haapoja, Jussi Kivi ja Vesa-Pekka Rannikko. Lisäksi ehdotuksen allekirjoitti yli 140 taiteilijaa ja taidealan toimijaa. Lopulta ryhmä päätti ryhtyä toimimaan itsenäisesti ja tukiyhdistys perustettiin vuoden 2013 alussa. Checkpoint Helsinki asemoi itsensä Guggenheimin vaihtoehdoksi, ei vastustajaksi, eikä enää myöhemmin osallistunut julkiseen keskusteluun aiheesta. Checkpoint Helsinki toteutti vaihtoehtoisia suunnitelmia Helsingin Etelärantaan keränneen, kansainvälisen Next Helsinki -ideakilpailun vuosina 2014-2015.


title: Checkpoint Helsinki

text: Checkpoint Helsinki toimii yhteistyössä museoiden ja muiden instituutioiden, kuten Helsingin Juhlaviikkojen kanssa.


title: Checkpoint Helsinki

text: Ohjelmistoon ovat kuuluneet mm. Ahmed Al-Nawasin, Joanna Warszan ja Clark House Initiativen kuratoimat projektit, suomalaisen taidepolitiikan käsikirja, seminaari taideorganisaatioiden toimintatapojen avoimuuteen liittyen, sekä mm. Ahmet Ögütin, Alexandra Piricin, Khaled Jarrarin, Bita Razavin, Public Movement -ryhmän ja Goldin+Sennebyn tilausteokset.


title: Checkpoint Helsinki

text: Checkpoint Helsingin toimintaa ohjaa taiteen ja taiteilijoiden tapa rakentaa dialogia yhteiskunnan sisällä. Organisaatio osallistuu keskusteluun, projekteihin ja kampanjoihin, joiden tavoitteena on eloisa, monimuotoinen taidekenttä.


title: Formula 1 -sarjan renkaat kaudella 2017

text: Formula 1 -sarjan renkaat kaudella 2017 toimittaa italialainen rengasvalmistaja Pirelli. Kaudella 2017 on käytössä seitsemän erilaista rengassarjaa: viidet renkaat on tarkoitettu kuivalle kelille ja väli- ja sadekelin renkaat märälle radalle. Kauden 2017 sääntömuutoksien myötä tämä tarkoittaa renkaiden osalta sitä, että renkaat ovat 25 prosenttia leveämpiä edelliskauteen verrattaessa, takarenkaiden leventyessä 325 millimetristä 405 millimetriin ja eturenkaiden 245 millimetristä 305 millimetriin.


title: Hr. Ms. O 3

text: Hr. Ms. O 3 oli Alankomaiden kuninkaallisen laivaston vuonna 1913 palvelukseenotettu O 2 -luokan sukellusvene.


title: Hr. Ms. O 3

text: Alus tilattiin 18. maaliskuuta 1910 Koninklijke Maatschappij De Scheldeltä Vlissingenistä ja sen köli laskettiin vielä saman vuoden lopulla 31. joulukuuta. Alus laskettiin vesille 30. heinäkuuta 1912 ja se oli koeajoissa 9. lokakuuta-4. marraskuuta. Aluksella tapahtui 1. marraskuuta akustossa räjähdys, joka tuhosi 58 kennoa 60:stä. Aluksen palvelukseenotto viivästyi räjähdysvaurioiden korjaamiseksi ja se otettiin palvelukseen vasta 11. helmikuuta 1913.


title: Hr. Ms. O 3

text: Ensimmäisessä maailmansodassa Alankomaat oli puolueeton ja alus oli sijoitettu Vlissingeniin. Kuningatar Wilhelmina vieraili aluksella 13. syyskuuta 1914 Den Helderissä. Vierailun aikana purjehdittiin sataman edustalla ja sukellettiin.


title: Hr. Ms. O 3

text: Alus oli torpedoammunnoissa Texelin edustalla 9. toukokuuta - 15. heinäkuuta 1919. Se poistettiin palveluksesta vuonna 1923.


title: Hr. Ms. O 4

text: Hr. Ms. O 4 oli Alankomaiden kuninkaallisen laivaston vuonna 1914 palvelukseenotettu O 2 -luokan sukellusvene.


title: Hr. Ms. O 4

text: Alus tilattiin 18. joulukuuta 1911 Koninklijke Maatschappij De Scheldeltä Vlissingenistä ja sen köli laskettiin 15. kesäkuuta 1912. Alus laskettiin vesille 5. elokuuta 1913 ja se otettiin palvelukseen 17. kesäkuuta 1914. Alus oli ensimmäinen Alankomaiden laivaston sukellusvene, jossa oli kaksi nostettavaa periskooppia ja kuuntelulaite.


title: Hr. Ms. O 4

text: Ensimmäisessä maailmansodassa Alankomaat oli puolueeton ja sukellusvene oli sijoitettuna Vlissingeniin. Kuningatar Wilhelmina vieraili aluksella 22. joulukuuta 1914.


title: Hr. Ms. O 4

text: Alus poistettiin palveluksesta vuonna 1935.


title: Diatsometaani

text: Diatsometaani (CHN) on yksinkertaisin diatsoyhdisteisiin kuuluva orgaaninen yhdiste. Yhdistettä voidaan käyttää orgaanisen kemian synteeseissä metyloivana reagenssina ja karbeenien reaktioissa. Diatsometaani on kuitenkin hyvin myrkyllistä ja räjähdysherkkää, mikä rajoittaa sen käytettävyyttä teollisessa mittakaavassa.


title: Diatsometaani

text: Huoneenlämpötilassa diatsometaani on keltaista kaasua, joka on ilmaa raskaampaa. Yhdiste on dipolaarinen ja sillä on kolme resonanssimuotoa. Diatsometaani liukenee poolittomiin orgaanisiin liuottimiin kuten dietyylieetteriin, dioksaaniin ja kloroformiin. Nämäkään liuokset eivät ole kovin stabiileja, vaan hajoavat hitaasti. Veden kanssa diatsometaani reagoi muodostaen typpikaasua ja metanolia. Diatsometaani reagoi karboksyylihappojen, fenolien, alkoholien, ja amidien kanssa metyloiden ne. Yhdiste voi myös reagoida 1,3-dipolaarisilla sykloadditioilla muodostaen heterosyklisiä yhdisteitä tai valon vaikutuksesta se voi hajota typeksi ja metyleenikarbeeniksi. Alla on esitetty muutamia diatsometaanin reaktioita.


title: Diatsometaani

text: Diatsometaani on sekä kaasuna, nesteytettynä että liuoksina erittain myrkyllistä ja äärimmäisen räjähdysherkkää. Se voi räjähtää pienimmästäkin tärähdyksestä ja joutuessaan kosketuksiin terävien reunojen kanssa, esimerkiksi silloin kuin lasisessa reaktioastiassa on halkeama. Yhdiste ärsyttää hyvin voimakkaasti silmiä, hengitysteitä ja ihoa. Yhdisteelle altistumisesta oireina voivat olla hengityksen vaikeutuminen, pääkipu, huonovointisuus ja tajuttomuus. Aineelle altistuneelle joudutaan usein antamaan tekohengitystä. Diatsometaani voi aiheuttaa keuhkopöhön. Koska diatsometaani on voimakkaasti metyloiva aine on se hyvin todennäköisesti myös karsinogeeninen yhdiste.


title: Diatsometaani

text:
Diatsometaani valmistetaan sen suuren myrkyllisyyden ja räjähdysherkkyyden vuoksi käyttöpaikalla ja juuri ennen sen käyttämistä. Ensimmäisen kerran sitä valmistettiin voimakkaan emäksen läsnä ollessa hydratsiinin ja trikloorimetaanin välisellä reaktiolla. Nykyään käytetään muita menetelmiä. Niistä käytetyimpiä ovat N-nitroso-N-metyyliurean, N-metyyli-N′-nitro-N-nitrosoguanidiinin tai N-nitroso-N-metyyli-4-tolueenisulfonamidin reaktio hydroksidien kanssa eetteri- tai dioksaaniliuoksessa.
Diatsometaanin käyttö teollisessa mittakaavassa vaatii erityisjärjestelyjä turvallisuuden takaamiseksi, minkä vuoksi sen käyttö suurissa määrin on vähäistä. Sen sijaan laboratorio-olosuhteissa se on hyvin yleinen reagenssi muun muassa esterien valmistuksessa, erityisesti vaikeasti esteröityvien karboksyylihappojen tapauksessa ja diatsokarbonyyliyhdisteiden muodostamisessa happoklorideista. Diatsometaania käytetään usein myös metyleenikarbeenin lähteenä reaktioissa esimerkiksi ketonien hiiliketjun pidentämiseen ja syklopropaanijohdannaisten muodostamiseen alkeeneista.


title: Wazner

text: Wazner, myös Wazenez ja Wadjenedj ( tai Wenegbu?), voi olla esi-dynastinen egyptiläinen kuningas, joka hallitsi Niilin suisto-alueella aikaisintaan noin vuonna 3100 eaa. Hänet tunnetaan ainoastaan maininnasta Palermon kivessä, viidennen dynastian (n. 2500-n. 2350 eaa) ajalta, jossa hänen nimensä esiintyy Ala-Egyptin kuninkaiden joukossa. Koska ei ole muita todisteita hänestä, hän voi olla myyttinen kuningas ja on säilynyt läpi suullisen perinteen, tai maininnat hänestä voi jopa olla täysin kuvitteellisia.


title: Pihapelipäivä

text: Pihapelipäivä on vuonna 2013 perustettu liikuntapäivä, joka pidetään helatorstaina ja Tapaninpäivänä. Sen perustajan, Haaga-Helian ammattikorkeakoulun urheilumarkkinoinnin ja -johtamisen lehtorin Vili Nurmen, idea lähti liikkeelle hänen vieraillessa PopUp ravintolapäivässä . Ajatuksena Nurmella oli tuoda urheilu takaisin ohjatuista tapahtumista pihoille.


title: Pihapelipäivä

text:
Pihapelipäivä on kaikille suunnattu PopUp-liikuntapäivä, ikään ja liikunnallisuuteen katsomatta. Pihapelipäivän ideana on palauttaa hauskuus ja leikki urheiluun. Ajatuksena, että voi aloittaa pelit missä ja milloin vain, haluamallaan kokoonpanolla. Pihapelipäivä haluaa kantaa tärkeitä arvoja, kuten yhteisöllisyys, liikunnan helppous ja hauskuus. Nykypäivinä harrastuskustannukset ovat nousseet huimasti. Pihapelipäivä haluaa muistuttaa ettei liikkumisesta tarvitse aina maksaa ja se voi silti olla mukavaa. Samalla halutaan tukea vähävaraisten liikunnallisuutta.
Kuka vain voi lähteä harrastamaan haluamaansa liikuntaa. Lajirajoja pihapelipäivällä ei ole ja siksi kaikki voivat harrastaa mitä haluavat. Pihapelipäivän ideana on, että jokainen liikkuisi siellä missä haluaa.


title: Tanssiareena

text: Tanssiareena ry on rekisteröity yhdistys, jonka tarkoituksena on edistää ja tukea esittävien taiteiden, erityisesti nykytanssin kehitystä. Yhdistys järjestää vuosittain kansainvälisen Liikkeellä marraskuussa -nykytanssifestivaalin pääkaupunkiseudulla sekä toimii yhteistyössä muiden taideyhdistysten ja -organisaatioiden kanssa. Yhdistyksen jäsenorganisaatioita ovat Esitystaiteen keskus ja Taideyliopiston Teatterikorkeakoulu.


title: Tanssiareena

text: Tanssiareena ry sai alkunsa Helsingin kulttuuripääkaupunkivuonna 2000. Liikkeellä marraskuussa -festivaalin taustatoimijat sekä silloin uuden, suomalaista nykytanssia esitelleen Tanssiareena-festivaalin toteuttajatahot Teatterikeskus, Suomen tanssitaiteilijain liitto STTL, Zodiak - Uuden tanssin keskus ja JoJo - Oulun tanssin keskus halusivat siirtää festivaalituotannon yhden toimijan käsiin. Synergiaetua haettiin myös useiden tanssifestivaalien rahoitusta yhdistämällä. Tanssiareena ry:n festivaalisateenvarjon alle tuli neljä festivaalia: Liikkeellä marraskuussa, Tanssiareena, Tanssiteatteri Hurjaruuthin toteuttama Ruutia! lastenfestivaali sekä Zodiakin Sivuaskel-festivaali.


title: Tanssiareena

text: Kansainvälistä ohjelmaa esitellyt Liikkeellä marraskuussa-festivaali ja kotimaista ohjelmaa esitellyt Tanssiareena-festivaali järjestettiin vuorovuosin, kunnes vuodesta 2004 alkaen festivaalit yhdistettiin yhdeksi, jokavuotiseksi tapahtumaksi.


title: Tanssiareena

text: Festivaalitoiminnan lisäksi Tanssiareena ry toteutti myös muuta nykytanssiin liittyvää toimintaa, mm. Aerowaves FALL FOR DANCE -kiertueen eri paikkakunnilla Suomessa 2012.


title: Tanssiareena

text: Vuonna 2013 yhdistys uudistui, kun sen jäsenpohja vaihtui kokonaan.


title: Hr. Ms. O 5

text: Hr. Ms. O 5 oli Alankomaiden kuninkaallisen laivaston vuonna 1914 palvelukseenotettu O 2 -luokan sukellusvene.


title: Hr. Ms. O 5

text: Alus tilattiin 18. joulukuuta 1911 Koninklijke Maatschappij De Scheldeltä Vlissingenistä ja sen köli laskettiin 15. kesäkuuta 1912. Alus laskettiin vesille 2. lokakuuta 1913 ja se otettiin palvelukseen 20. tai 21. elokuuta 1914.


title: Hr. Ms. O 5

text: Alus sijoitettiin palvelukseenotettaessa Vlissingeniin. Alus upposi 31. tammikuuta 1914 ulommaisen ja sisemmän torpedoluukun ollessa saman aikaisesti avoinna ja se nostettiin helmikuussa, minkä jälkeen se palautettin palvelukseen 20. elokuuta 1915.


title: Hr. Ms. O 5

text: Yksi miehistönjäsen sai 10. marraskuuta 1916 Vlissingenissä surmansa torpedon räjähtäessä kannella. Lisäksi haavoittui kuusi miestä. Alus poistettiin palveluksesta vuonna 1935.


title: Juruá

text: Juruá on joki Perun ja Brasilian alueilla. Sen pituus on hieman yli kolmetuhatta kilometriä. Se laskee Amazoniin.


title: Järvelän VPK

text: Järvelän VPK on Päijät-Hämeen pelastuslaitoksen sopimuspalokunta, jota ylläpitää 10. tammikuuta 1949 rekisteröity Järvelän Vapaa Palokunta r.y.


title: Järvelän VPK

text: Järvelän VPK:n perustamiseen antoi ajatuksen Lahden kaupungin palolaitoksen Eino Koski, kun Järvelän asemalla oli sammutettu palamaan syttynyt tavaravaunu. Vapaapalokunnan perustamiskokous pidettiin Kärkölän kunnantalolla 31. elokuuta 1947. Helmikuussa 1948 pidettiin Kärkölän kunnan palolautakunnan kokous, jossa päätettiin, että vapaapalokunta noudattaa palolakia ja kunnan palojärjestystä. Näin vapaapalokunnan asema virallistui kuntaan nähden.


title: Järvelän VPK

text: Järvelän vapaaehtoinen palokunta hankki 1949 Fargo-kuorma-auton, jonka lavalle asennettiin kahdentuhannen litran vesisäiliö Jehu-pumpun kanssa. 1952 vapaapalokunta perusti poikaosaston ja hankki 1955 Austin-paloauton, jossa oli 3000 litran vesisäiliö. 1962 rakennettiin uusi paloasema, ja 1970 kunta hankki National-merkkisen paloauton, jonka varusteli Kiitokori. Autossa oli 3000 litran vesisäiliö ja 2 600 litraa minuutissa pumppaava Paltor NP 3000 -nokkapumppu. 1974 Kärkölän kunta hankki vaihtolavaisen Kontio-Sisun, joka rekisteröitiin paloautoksi. Siinä oli kaksi 5500 litran vesisäiliötä, jotka saatettiin ottaa käyttöön vaihtolavalla. 1976 tämä vaihdettiin uuteen Karhu-Sisuun. 1990 hankittiin paloautoksi Mercedes-Benz, jossa oli sammutusvedelle 9000 litran säiliö. 1992 Järvelän VPK muutti uudelle paloasemalle.


title: Järvelän VPK

text: Kärkölän kunnassa on toiminut myös 5. syyskuuta 1947 rekisteröity Lappilan vapaaehtoinen Palokunta ry. , jonka toiminta on hiipunut eikä sillä enää ole ollut sopimusta pelastuslaitoksen kanssa. Yksittäisiä sammutusmiehiä on siirtynyt Lappilasta Järvelän VPK:n riveihin.


title: Etelä-Korean liikenne

text: Etelä-Korean liikenteen järjestelyihin kuuluvat laajat rautatie- ja valtatieverkostot, sekä lukuisat bussi-, laiva- ja lentoyhteydet. Etelä-Korea otti Maglev-junat kaupallisen liikenteen käyttöön kolmantena valtiona maailmassa.


title: Etelä-Korean liikenne

text: Etelä-Korean nykyaikaisen liikenneinfrastruktuurin rakentaminen alkoi vuosia 1962-66 koskeneen ensimmäisen valtiollisen viisivuotissuunnitelman myötä. Suunnitelmaan kuuluivat 275 rautatiekilometrin ja useiden pienten moottoritieosuuksien rakennushankkeet. Soulin ja Busanin suurkaupungit yhdistävä Gyeongbu Expressway valmistui 7.7.1970.


title: Etelä-Korean liikenne

text: 1970-luvulla uusien liikennejärjestelmien rakentaminen kiihtyi. Kolmannen viisivuotissuunnitelman (1972-76) ohjelmaan kuului useita lentoasema- ja satamahankkeita. 1970-luvulla valtatieverkosto laajeni 487 kilometrillä, ja Soulin metro valmistui. Suuria satamarakennushankkeita käynnistettiin Pohangissa, Ulsanissa, Masanissa, Incheonissa ja Busanissa.


title: Etelä-Korean liikenne

text: 1980-luvulla rautatieverkkoa sähköistettiin, ja verkosto tiheni useiden lisäratojen myötä. Junien ajonopeuksia nostettiin päälinjoilla. Vaikka rautateitä käytettiin ensisijaisesti rahtiliikenteeseen, myös matkustajaliikenne kasvoi. Vuonna 1988 tieverkoston kokonaispituus oli 51 000 kilometriä. Moottoritieverkostoa laajennettiin yhdistämään useampia suuria kaupunkeja, ja sen laajuus oli 1 539 kilometriä tietä 1980-luvun lopulla.


title: Etelä-Korean liikenne

text: Etelä-Korean suurin rautatieliikenneyhtiö on Korail. Rautateiden verkostoa hallinnoi Korean rataverkkoviranomainen ().


title: Etelä-Korean liikenne

text: Etelä-Korean ensimmäinen suurnopeusjunapalvelu Korea Train Express aloitti toimintansa huhtikuussa 2004. Muita kaupunkienvälisiä matkoja tarjoavat Korailin palvelut Saemaeul-ho ja Mugunghwa-ho. Lähiliikenteen junapalveluita tarjoaa Korailin Tonggeun, jonka junat pysähtyvät kaikilla asemilla.


title: Etelä-Korean liikenne

text: Etelä-Korean kuudella suurimmalla kaupungilla – Soulilla, Busanilla, Daegulla, Gwangjulla, Daejeonilla ja Incheonilla – on kullakin oma metrojärjestelmänsä. Soulin metrojärjestelmä on maan vanhin, sen ensimmäinen linja avattiin vuonna 1974.


title: Etelä-Korean liikenne

text: Ensimmäinen raitiovaunulinja Soulissa aloitti toimintansa joulukuussa 1898. Se operoi Seodaemunin ja Cheongnyangnin välillä. Verkkoa laajennettiin ensin kattamaan koko keskustan alue eli Jung-gun ja Jongno-gun hallintoalueet. Sittemmin myös ympäröivät lähiöalueet saivat raitiovainulinjat.


title: Etelä-Korean liikenne

text: Raitiovaunuverkoston laajuus saavutti huippunsa vuonna 1941. Vuonna 1968 verkostoa alettiin supistaa yksityisautoilun ja metron suosion vähentäessä raitioliikenteen käyttäjämääriä. Soulin metron Linja 1 ja Linja 2 kulkevat vanhoja raitiovaunureittejä pitkin Jongnossa ja Euljirossa.


title: Etelä-Korean liikenne

text: Lähes kaikissa Etelä-Korean kaupungeissa on tarjolla alueellista linja-autoliikennettä. Alueelliset reitit ovat luokiteltu "gosok-busseihin" () ja "sioe-busseihin" (). Gosok-bussit toimivat pidemmillä matkoilla, ja pysähtyvät hyvin harvoin matkan aikana. Shioe-bussit toimivat tyypillisesti lyhyillä etäisyyksillä, ovat siten hitaampia, ja tekevät enemmän välipysähdyksiä.


title: Etelä-Korean liikenne

text: Kaupungeissa ja kylissä toimii kahdenlaisia linja-autoja: "jwaseok" () ja "dosihyeong" () tai "ipseok" (). Molemmat ajavat usein samoja reittejä, ja tekevät suunnilleen saman verran pysähdyksiä. Jwaseok-bussit ovat hinnaltaan kalliimpia, ja niitä pidetään matkustusmukavuudeltaan parempina, kun taas doshihyeong-bussit ovat halvempia, ja niissä on vähemmän istumapaikkoja. Monissa pienissä kaupungeissa ei ole jwaseok-busseja. Niiden linja-autoja kutsutaan virallisesti nimellä nongeochon (). Joillakin kaupungeilla on omat luokittelunsa linja-autopalveluille.


title: Etelä-Korean liikenne

text: Ympäri maata toimii suurnopeusbusseja, joilla on mahdollista matkustaa Incheonin kansainväliselle lentoasemalle.


title: Etelä-Korean liikenne

text: 1990-luvun lopulla monilla tavarataloilla oli omia pieniä ilmaisbussilinjoja, joilla pääsi tavarataloihin ostoksille. Hallitus asetti vuonna 2001 asetuksen, joka kielsi tavaratalojen omat bussilinjat. Nykyään useimmilla seurakunnilla, päiväkodeilla ja yksityisillä kouluilla on omat bussit, joilla haetaan seurakuntalaisia, päiväkotilapsia tai oppilaita.


title: Etelä-Korean liikenne

text: Lähes kaikki moottoritiet Etelä-Koreassa ovat maksullisia. Suurin osa moottoriteistä on valtionyritys Korea Expressway Corporationin (KEC) rakentamia ja huoltamia.


title: Etelä-Korean liikenne

text: Moottoritieverkosto kattaa suurimman osan maata. Tietulleja kerätään sähköisen maksujärjestelmän avulla. KEC järjestää moottoriteiden varsille myös palveluita, kuten huoltoasemia ja ruokailupaikkoja.


title: Etelä-Korean liikenne

text: Etelä-Koreassa on myös monia yksityisomisteisia tulliteitä, kuten Nonsan-Cheonan -moottoritie, Daegu-Busan -moottoritie, Incheonin kansainvälisen lentoaseman moottoritie, Soul-Chuncheon -moottoritie ja Soulin kehätie.


title: Etelä-Korean liikenne

text:
Etelä-Korean tieverkon kokonaispituus oli 86 989 kilometriä vuonna 1998. Tästä 1 996 km oli moottoriteitä ja 12 447 km valtateitä. Vuoteen 2009 mennessä moottoriteiden yhteenlaskettu pituus oli noin 3 000 kilometriä.
Etelä-Koreasta ei ole toimivia maayhteyksiä muualle Aasiaan, ja valtiolla maailman suurimpiin lukeutuva laivanrakennusteollisuus. Maassa on myös erittäin laajat lauttayhteydet. Etelä-Koreassa toimii myös yksi suurimmista kauppalaivastoista, joka käy kauppaa lähinnä Kiinan, Japanin ja Lähi-idän valtioiden kanssa. Useimmat rahtilaivojen omistajat ovat suuria monialayrityksiä, kun taas matkustajalauttayrittäjät ovat usein pienyrityksiä.


title: Etelä-Korean liikenne

text: Etelä-Koreassa on 1 609 kilometriä purjehduskelpoisia sisävesiväyliä, niiden käyttö on sallittua vain pienaluksille.


title: Etelä-Korean liikenne

text: Etelä- ja itärannikon lukuislle pienille saarille on lauttayhteydet. Lisäksi lauttaliikennettä on myös suuriin, kaukana rannikosta sijaitseviin Jejun ja Ulleungin saariin. Suuria lauttaterminaaleja on muun muassa Incheonissa, Mokpossa, Pohangissa ja Busanissa.


title: Etelä-Korean liikenne

text: Etelä-Koreassa on useita suuria satamia. Satamakaupunkeja ovat Jinhae, Incheon, Gunsan, Masan, Mokpo, Pohang, Busan, Donghae, Ulsan, Yeosu ja Jeju.


title: Etelä-Korean liikenne

text: Etelä-Korean hallinto perusti Korean Air -lentoyhtiön vuonna vuonna 1962 korvaamaan aiempaa kansallista lentoyhtiötä. Se on ollut yksityisessä omistuksessa jo vuodesta 1969 lähtien. Korean Air oli Etelä-Korean ainoa lentoyhtiö vuoteen 1988 asti. Vuonna 2008 sillä oli 2,164 miljoonaa matkustajaa, joista 1,249 miljoonan matkat olivat kansainvälisiä.


title: Etelä-Korean liikenne

text: Toinen lentoyhtiö, Asiana Airlines, perustettiin vuonna 1988. Se lensi alun perin kotimaassa Soulin, Busanin ja Jejun välillä, sekä ulkomaille Japaniin, Singaporeen, Thaimaan Bangkokiin ja Yhdysvaltain Los Angelesiin. Vuonna 2006 Asiana Airlinesilla oli liikennettä jo kahteentoista kotimaan kaupunkiin ja 66 ulkomaan kaupunkiin 20 eri valtiossa, sekä rahtiliikennettä 24 kaupunkiin 17 valtiossa.


title: Etelä-Korean liikenne

text: Yhteenlaskettuna Etelä-Korean lentoyhtiöt lentävät 297 reittiä kansainvälisesti. Pienemmät lentoyhtiöt kuten Air Busan, Jin Air, Eastar Jet ja Jeju Air, tarjoavat kotimaan lentoja sekä Japanin ja Kaakkois-Aasian reittilentoja halvemmalla hinnalla.


title: Etelä-Korean liikenne

text: Etelä-Korean suurin lentoasema, Incheonin kansainvälinen lentoasema, valmistui vuonna 2001. Lentoasema ehti valmistua ennen vuoden 2002 FIFA World Cupia. Vuoteen 2007 mennessä Incheonin lentoasema palveli 30 miljoonaa matkustajaa vuosittain. Airports Council International on valinnut sen maailman parhaaksi lentoasemaksi useita kertoja.


title: Etelä-Korean liikenne

text: Soulissa on myös Gimpon kansainvälinen lentoasema. Kansainvälisessä lentoliikenteessä käytetään Incheonin kansainvälistä lentoasemaa, kun taas kotimaan lennot Souliin liikennöivät pääasiassa Gimpon lentoasemalta. Muita suuria lentoasemia on Busanissa ja Jejussa. Etelä-Koreassa oli vuonna 1999 yhteensä 103 lentokenttää.


title: Lordi Arthur Savilen rikos

text: Lordi Arthur Savilen rikos () on Oscar Wilden vuonna 1887 julkaisema novelli. Novelli julkaistiin ensimmäisen kerran "The Court and Society Review" -kirjallisuuslehdessä ja myöhemmin Wilden novellikokoelmassa "Lord Arthur Savile's Crime and Other Stories".


title: Lordi Arthur Savilen rikos

text: Novelli kertoo seurapiireihin kuuluvasta lordi Arthur Savilesta, jonka on tarkoitus mennä pian naimisiin. Savile saa kuitenkin ennen häitä kädestä ennustajalta ennustuksen, jonka mukaan hänen kohtalonsa on tulla murhaajaksi. Lordi päättää tämän jälkeen lykätä häitään siihen asti, että hän on saanut ennustuksen täytettyä.


title: Elefantti (farao)

text: Elefantti (ehkä muodossa Pen-abw) on väliaikainen nimi esi-dynastiselle hallitsijalle. Mutta koska kiveen veistetty kirjoitus ja norsunluiset tunnisteet osoittavat, että hänen nimensä on joko piirretty huolimattomasti tai joilla ei ole mitään kuninkaallista tunnistetta, sen lukeminen ja siten koko "Elefantti" faraon olemassaolo on kiistanalainen.


title: Elefantti (farao)

text: Elefantti kuninkaan ehdotettu olemassaolo perustuu Günter Dreyerin ja Ludwig David Morenzin lausuntoihin. He ovat vakuuttuneita siitä, että Elefantti oli paikallinen kuningas, joka hallitsi Qustulin alueella. Dreyerin mukaan, Elefantin nimi näkyy viillettynä kivikirjoitukssen Qustulissa ja Gebel Sheikh-Suleimanissa , jossa hieroglyfit laitetaan osaksi kuninkaan serekh-nimeä. Dreyer näkee hieroglyfissä kuution muotoisen valtaistuin istuimen ja kävelevän Elefantin alla ja lukee "Pen-Abu" ("Ainoa suuri (valtias) istuimella"). Morenz on samoilla linjoilla, mutta on erittäin epävarma nimen käsittelyssä. Hän haluaa käyttää neutraalia väliaikaista nimeä "Kuningas Elefantti". Vaihtoehtoisesti hän ehdottaa sarvikuonoa kuninkaalliseksi eläimeksi.


title: Elefantti (farao)

text: Elefantti on saattanut hallita Naqada III aikakauden alkupuolella. Hänen hautansa on tuntematon


title: Wilbert Awdry

text: Wilbert Vere Awdry (15. kesäkuuta 1911 – 21. maaliskuuta 1997) oli englantilainen anglikaaninen pastori, rautatieharrastaja ja lastenkirjailija. Hänet tunnetaan paremmin nimellä Reverend W. Awdry, ja oli The Railway Series-kirjasarjan luoja, josta myöhemmin tehtiin televisiosarja "Tuomas Veturi". Hänellä on poika nimeltään Christopher Awdry.


title: Sinivuoren salaisuus

text: Sinivuoren salaisuus () on brittiläinen animaatioelokuva vuodelta 2012, joka perustuu televisiosarjaan "Tuomas Veturi". Elokuva oli viides sarjasta tehty suoraan videolle julkaistu erikois-DVD. Elokuvan tietokoneanimaation on tehnyt Nitrogen Studios.


title: Break the Ice (kappale)

text: Break the Ice on suomalaisen power metal -yhtye Stratovariuksen kolmas single. Se julkaistiin vuonna 1991 levymerkillä Bluelight Records.


title: Harharu

text: Harharu oli varhainen hallitsija Assyrian alkuvaiheessa. Hänet on listattu viidenneksi joukossa ”seitsemäntoista kuningasta, jotka asuivat teltoissa” Mesopotamian Chroniclessa. Harharua edelsi Suhlamu , ja häntä seurasi Mandaru. Tällä hetkellä ei ole muuta tietoa Harharun hallituskaudesta.


title: Bladié-Tièmala

text: Bladié-Tièmala on maalaiskunta ja sen keskuskylä Sikasson alueen Bougounin piirissä Malissa. Se sijaitsee Banin yläjuoksulla 65 kilometriä Bougounista kaakkoon. Kunnassa on 4 600 ja keskuskylässä 2 900 asukasta (vuonna 2009, väestönlaskenta).


title: Bladié-Tièmala

text: Bladié-Tièmalan kunta rajoittuu pohjoisessa Bougounin piirin Zantiébougoun, koillisessa Définan, kaakossa Yiridougoun sekä lounaassa ja luoteessa Garalon kuntiin. Seutu kuuluu Sudanin vyöhykkeeseen. Kasvillisuus on puu- ja pensassavannia.


title: Bladié-Tièmala

text: Kuntaan kuuluu kolme kylää. Asukkaat ovat etupäässä bambaroita ja fulbeja.


title: Bladié-Tièmala

text: Seudun pääelinkeinot ovat maanviljely ja karjanhoito. Tärkein viljelykasvi on puuvilla. Kotieläimiä ovat naudat, lampaat, vuohet, aasit ja siipikarja. Lisäksi harjoitetaan pienimuotoista kaupankäyntiä ja käsityöammatteja. Palveluihin kuuluvat kolme alakoulua, yläkoulu ja terveysasema. Vesihuolto kattaa 94 % tarpeesta.


title: Archegosauridae

text: Archegosauridae on sukupuuttoon kuollut panssarisammakoiden heimo, joka eli permikauden lopulla. Niiden kallo oli pitkänomainen ja muistutti krokotiilien kalloa.


title: Danou

text: Danou on maalaiskunta Sikasson alueen Bougounin piirissä Malissa. Sen keskuskylä Torakoro sijaitsee Sélinguéjärven itäpuolella 65 kilometriä Bougounista länteen. Kunnassa on 13 500 ja keskuskylässä 4 100 asukasta (vuonna 2009, väestönlaskenta).


title: Danou

text: Danoun kunta rajoittuu pohjoisessa Bougounin piirin Syen Toulan ja Sidon, idässä Kouroulaminin ja Faragouaranin, etelässä Yanfolilian piirin Wassoulou-Ballén ja etelässä Séré Moussa Ani Samou De Siékorolén kuntiin. Kuntaan kuuluu 11 kylää.


title: Danou

text: Paikallisia elinkeinoja ovat maanviljely, karjanhoito ja kalastus. Tärkeimmät viljelykasvit ovat puuvilla ja maissi. Torakorossa pidetään viikottaiset markkinat. Palveluihin kuuluvat kymmenen alakoulua, yläkoulu, koulutus- ja kehittämiskeskus (CED) sekä terveyskeskus.


title: Recto Verso (Paradis’n albumi)

text: Recto Verso on ranskalaisen duon Paradis’n ensimmäinen studioalbumi, joka julkaistiin 23. syyskuuta 2016 levymerkillä Barclay Records.


title: Débélin

text: Débélin on maalaiskunta ja sen keskuskylä Sikasson alueen Bougounin piirissä Malissa. Se sijaitsee Banin yläjuoksulla 72 kilometriä Bougounista koilliseen. Kunnassa on 8 300 ja keskuskylässä 1 200 asukasta (vuonna 2009, väestönlaskenta).


title: Débélin

text: Débélinin kunta rajoittuu pohjoisessa Bougounin piirin Domban, idässä Sanson ja Koumantoun sekä etelässä ja lännessä Zantiébougoun kuntiin. Kunta kuuluu Sudanin vyöhykkeeseen. Se on pinnanmuodostukseltaan kumpuilevaa tasankoa. Kasvillisuus on savannia.


title: Débélin

text: Kuntaan kuuluu yhdeksän kylää. Asukkaat ovat etupäässä bambaroita. Lisäksi on fulbeja ja dogoneja.


title: Débélin

text: Paikallisia elinkeinoja ovat maanviljely, karjanhoito, keräily, käsityöammatit ja kaupankäynti. Tärkeimmät viljelykasvit ovat durra, hirssi, maissi, riisi, puuvilla, maapähkinä ja lehmänpapu. Kotieläimiä ovat naudat, lampaat, vuohet, aasit ja siipikarja.


title: Barclay Records

text: Barclay Records on ranskalainen levy-yhtiö, jonka Eddie Barclay perusti vuonna 1954. Levy-yhtiö keskittyy jazz-musiikkiin. Barclay Recordsin artisteihin ja yhtyeisiin on kuulunut muun muassa Dalida, Charles Aznavour, Léo Ferré, Henri Salvador, Jacques Brel, Jean Ferrat, Mireille Mathieu, Nino Ferrer, Danielle Licari, Les Chaussettes Noires, Eddy Mitchell, Hugues Aufray, Noir Désir, Mika, the Wild Magnolias, Fela Kuti, Femi Kuti, Modjo, Rachid Taha, Jimi Hendrix, Patrick Juvet sekä Alain Bashung.


title: Barclay Records

text: Barclay oli pianisti, tuottaja sekä yökerhon omistaja. Hän perusti Barclay Recordsin vaimonsa Nicolen kanssa, joka oli laulaja Eddie Barclayn yhtyeessä.


title: Barclay Records

text: Universal Music Group on Barclay Recordsin tämänhetkinen omistaja sekä jakelija.


title: Iry-Hor

text: Iry-Hor tai Ro oli farao esi-dynastisena aikana Ylä-Egyptissä 32. vuosisadalla eaa. Viime aikoihin asti Iry-Horin olemassaolosta on käyty keskustelua, jossa egyptologi Toby Wilkinson on kiistänyt Iry-Horin lukutavan ja nimen merkityksen. Kuitenkin Abydoksen suorittamat kaivaukset vuosina 1980 ja 1990 ja Siinaista tehdyn maininnan löytö vuodelta 2012 vahvistivat hänen olemassaolonsa. Iry-Hor oli Egyptin varhaisin nimeltä tunnettu hallitsija, ja mahdollisesti varhaisin historiallinen henkilö joka tunnetaan nimeltä.


title: Salmon (joki)

text: Salmonjoki on noin 680 kilometriä (425 mailia) pitkä joki Yhdysvalloissa Idahon osavaltiossa. Joki tunnetaan myös nimillä The River of No Return ja Lewis River. Se saa alkunsa osavaltion keskiosissa ja yhtyy Idahon ja Oregonin osavaltioiden rajalla virtaavaan Snakejokeen 10 kilometriä etelään Washingtonin osavaltion rajasta. Snake on edelleen Columbiajoen sivujoki.


title: Salmon (joki)

text: Joen valuma-alue on noin 35 100 km ja keskimääräinen virtaama White Birdissä, viimeisellä mittausasemalla ennen Snakejokeen yhtymistä, on ollut 313 m/s vuosina 1910–2005. Suurin mitattu virtaama White Birdin mittausasemalla on 3 680 m/s (17. kesäkuuta 1974) ja pienin 28,3 m/s (4. tammikuuta 1995).


title: Salmon (joki)

text: Joki kiemurtelee Keski-Idahon vuoristoalueilla kulkien ensin koilliseen lähelle Montanan rajaa ja sitten länteen laskeakseen Idahon ja Oregonin rajaa merkitsevään Snakeen. Joki saa vetensä Sawtooth-, Salmon River-, Clearwater- ja Bitterrootvuorien sulamisvesistä.


title: Salmon (joki)

text: Joki saa alkunsa 2 800 metrin korkeudessa Sawtoothvuorilla Blainen piirikunnan luoteisnurkassa. Aluksi se virtaa pohjoiseen, kunnes Stanleyssä Custerin piirikunnassa kääntyy itään. Claytonin jälkeen jokeen yhtyy sen itähaara (East Fork Salmon River) ja joki kääntyy koilliseen kohti Salmonin kaupunkia. Puolivälissä Salmoniin, Custerin ja Lemhiin piirikuntien rajalla, jokeen yhtyy Pahsimeroijoki, ja Salmonissa jokeen laskee Lemhijoki.


title: Salmon (joki)

text: Salmonin jälkeen joki jatkaa kohti länttä, kunnes Lemhin ja Idahon piirikuntien rajalla siihen yhtyy joen keskinen haara (Mid Fork Salmon River), ja joki kääntyy luoteeseen. Virrattuaan luoteeseen noin 60 kilometriä joki kääntyy lounaaseen, ja noin 30 kilometrin jälkeen siihen yhtyy joen eteläinen haara (South Fork Salmon River). Tästä joki jatkaa länteen kohti Rigginsin kaupunkia, jossa siihen laskee Little Salmon -joki ja joki kääntyy kohti pohjoista.


title: Salmon (joki)

text: Joki jatkaa pohjoiseen White Birdin ohi, minkä jälkeen se kääntyy ensin luoteeseen ja sitten etelälounaaseen ja laskee Snakejokeen. Matkallaan joki on laskeutunut alkulähteidensä 2 800 metristä 280 metriin merenpinnasta.


title: Salmon (joki)

text: Joki on uurtanut itselleen syvimmillään yli 1,6 kilometriä syvän ja leveimmillään yli 16 kilometriä leveän kanjonin kulkemaansa vuoristoon. Salmonin ja Rigginsin välillä joki kulkee yhtäjaksoisesti noin 290 kilometriä yli 1,6 kilometriä syvässä kanjonissa.


title: Salmon (joki)

text: Joen uurtaman kanjonin seinämissä on näkyvissä gneissiä, liusketta ja kvartsiittia. Näistä gneissin iäksi Shoupin lähellä on määritetty 1,4–1,5 miljardia vuotta.


title: Salmon (joki)

text: Ensimmäiset viitteet ihmisasutuksesta joen varrelta ovat 8 000–11 000 vuoden takaa. Aluetta asuttainelle Nez percé -intiaaneille joki oli pyhä sen tarjoaman runsaan lohisaaliin vuoksi.


title: Salmon (joki)

text: Ensimmäiset länsimaiset tutkimusmatkailijat saapuivat joelle elokuussa vuonna 1805, kun Lewisin ja Clarkin retkikunta saapui alueelle Lemhijokea seuraten nykyisen Salmonin kaupungin lähistöllä. Clark lähti edeltä arvioimaan Salmonin kelpoisuutta vesireitiksi, ja elokuun 23. päivä 1805 hän kirjoitti päiväkirjaansa joen olevan kulkukelvoton kanooteille sen vuolaan virtauksen ja monien koskien vuoksi. Clark myös nimesi joen toverinsa Lewisin mukaan 21. elokuuta 1805.


title: Salmon (joki)

text: Viitisenkymmentä vuotta Lewisin ja Clarkin jälkeen alueelta löytyi kultaa, minkä seurauksena joen valuma-alue tutkittiin perusteellisesti. Joki oli kuljettavissa alavirtaan, mutta nopea virtaus ja kosket tekivät ylävirtaan kulkemisen mahdottomaksi, mistä joki sai lisänimensä "The River of No Return" eli "Joki ilman paluuta". Päästyään määränpäähänsä uudisasukkaiden tarvikeveneet purettiin ja niiden puutavara käytettiin hyödyksi.


title: Salmon (joki)

text: Vuonna 1935 National Geographic Societyn rahoittama ryhmä tutki joen uurtamaa kanjonia.


title: Salmon (joki)

text: Joessa eläviä kalalajeja ovat muun muassa punalohi, punakurkkulohi, kuningaslohi, kirjolohi, pikkubassi, imukarpit, sammet, Salvelinus confluentus, Ptychocheilus ja Prosopium williamsoni. Lohet vaeltavat kutemaan jokea pitkin.


title: Salmon (joki)

text: Joen alueella elää suuri kirjo erilaisia eläinlajeja. Yleisiä isoja nisäkkäitä alueella ovat paksusarvilampaat, lumivuohet, vapitit, muulipeurat, valkohäntäpeurat, hirvet, mustakarhut ja puumat. Alueella yleisiä pienempiä nisäkkäitä ovat esimerkiksi punailves, kojootti, kettu, piikkisika, kanadanmajava, minkki, amerikanmäyrä, amerikannäätä, kärppä, haisunäätä, amerikansaukko, piisami ja murmelit. Alueella tavataan myös paljon erilaisia lintuja varsinkin muuttoaikaan.


title: Salmon (joki)

text:
Joen alueella olevat luonnonsuojelu- ja virkistysalueet tarjoavat hyvät mahdollisuudet urheilukalastukseen, koskenlaskuun, veneilyyn ja retkeilyyn.
Alueella on myös useita Amerikan alkuperäiskansoihin ja valkoiseen uudisasutukseen liittyviä historiallisia kohteita.


title: Jacques Dutronc

text: Jacques Dutronc (s. 28. huhtikuuta 1943 Pariisi, Ranska) on ranskalainen laulaja, lauluntekijä, kitaristi, säveltäjä sekä näyttelijä. Hän meni naimisiin toisen ranskalaisen laulajan Françoise Hardyn kanssa 30. maaliskuuta 1981 ja heillä on lapsi Thomas Dutronc, joka syntyi vuonna 1973. Thomas Dutronc on seurannut musikaalisten vanhempiensa jalanjälkiä, sillä hän on jazzkitaristi.


title: Jacques Dutronc

text: Jacques Dutroncin tunnetuimpia kappaleita ovat ”Il est cinq heures, Paris s’éveille”, ”Le Responsable” sekä ”Les Cactus”. Hän näytteli pääroolia Maurice Pialat’n vuoden 1991 elokuvassa "Van Gogh".


title: Edvard-veturi

text: Edvard-veturi (engl. Edward the Blue Engine) on kuvitteellinen pastori Wilbert Awdryn ja hänen poikansa luomassa The Railway Series-kirjasarjassa esiintyvä sininen höyryveturi. Hän esiintyy myös Tuomas Veturi-televisiosarjassa.


title: Chicago P.D.

text: Chicago P.D. on yhdysvaltalainen draamasarja, jonka ovat luoneet Dick Wolf ja Matt Olmstead. Se on toinen televisiosarja Dick Wolfin Chicago-aiheisista sarjoista.


title: Chicago P.D.

text: Yhdysvalloissa sarjan esittäminen aloitettiin 8. tammikuuta 2014 NBC-kanavalla. Suomessa sarjaa on esitetty Kutosen-kanavalla. NBC ilmoitti toukokuussa 2017 tilanneen sarjalle viidennen kauden, jonka esittäminen aloitettiin syyskussa 2017.


title: Chicago P.D.

text: "Chicago Justice" on "Chicago P.D.:n" sisarsarja, muita Wolfin Chicago -sarjoja ovat "Chicago Fire" ja "Chicago Med".


title: Chicago P.D.

text: Sarjassa seurataan Chicagon poliisin () puolustusjoukkojen ja tiedusteluyksikön toimintaa 21. piirissä taistelussa rikollisia vastaan.


title: Chicago P.D.

text: "Chicago P.D." sijoittuu samaan maailmaan "", "Chicago Fire", "Chicago Med" ja "Chicago Justice" sarjojen kanssa. Sarjoilla on useita crossover-jaksoja.


title: Diou

text: Diou on maalaiskunta ja sen keskuskylä Sikasson alueen Kadiolon piirissä Malissa. Se sijaitsee Banin yläjuoksulla 20 kilometriä Kadiolosta länteen. Kunnassa on 3 500 ja keskuskylässä 2 500 asukasta (vuonna 2009, väestönlaskenta).


title: Diou

text: Dioun kunta rajoittuu kaakossa Kadiolon piirin Dioumaténén ja muissa ilmansuunnissa Fouroun kuntiin. Kunta kuuluu Sudanin vyöhykkeeseen. Se on pinnanmuodostukseltaan tasankoa.


title: Diou

text: Kuntaan kuuluu kolme kylää. Asukkaat ovat etupäässä senufoja. Lisäksi on djulia ja fulbeja. Uskontoja ovat animismi, kristinusko ja islam.


title: Diou

text:
Paikallisia elinkeinoja ovat maanviljely, karjanhoito, keräily, kalastus, käsityöammatit ja kaupankäynti.
Tärkeimmät viljelykasvit ovat puuvilla, maissi, durra ja hirssi. Kotieläimiä ovat naudat, lampaat, vuohet ja aasit. Palveluihin kuuluvat alakoulu, yläkoulu ja terveyskeskus.


title: Stephen Breyer

text: Stephen Gerald Breyer (s. 15. elokuuta 1938 San Francisco, Kalifornia, Yhdysvallat) on yhdysvaltalainen juristi, joka on toiminut Yhdysvaltain korkeimman oikeuden jäsenenä elokuusta 1994. Bill Clinton valitsi liberaalin Breyerin virkaan, ja senaatti hyväksyi nimityksen helposti. Ennen nimitystään korkeimpaan oikeuteen hän toimi muun muassa opettajana Harvardissa ja liittovaltion tuomarina Massachusettsissa.


title: Kara Kedi

text: Kara Kedi (Musta kissa) on turkkilainen Serdar Ortaçin kolmastoista studioalbumi. Se julkaistiin 9. toukokuuta 2010.


title: Dioumaténé

text: Dioumaténé on maalaiskunta ja sen keskuskylä Sikasson alueen Kadiolon piirissä Malissa. Se sijaitsee Banin yläjuoksulla 15 kilometriä Kadiolosta länteen. Kunnassa on 7 900 ja keskuskylässä 3 800 asukasta (vuonna 2009, väestönlaskenta).


title: Dioumaténé

text: Dioumaténén kunta rajoittuu pohjoisessa ja lounaassa Kadiolon piirin Fouroun, luoteessa Dioun, idässä Kadiolon ja etelässä Missénin kuntiin. Kunta kuuluu Sudanin vyöhykkeeseen. Se on pinnanmuodostukseltaan kumpuilevaa tasankoa. Kasvillisuus on savannia ja metsää.


title: Dioumaténé

text: Kuntaan kuuluu viisi kylää. Asukkaat ovat etupäässä senufoja. Lisäksi on fulbeja. Yleisimmät kielet ovat senufo ja bambara. Uskontoja ovat islam, kristinusko ja animismi.


title: Dioumaténé

text: Kunnan liikenneyhteydet ovat heikot. Väestön pääelinkeinot ovat maanviljely ja karjanhoito. Tärkeimmät viljelykasvit ovat puuvilla, maissi, hirssi, durra, riisi, maapähkinä, lehmänpapu ja vihannekset. Kotieläimiä ovat naudat, lampaat, vuohet, aasit ja siipikarja. Lisäksi harjoitetaan käsityöammatteja ja kaupankäyntiä. Palveluihin kuuluu neljä alakoulua, yläkoulu, koulutus- ja kehittämiskeskus (CED) sekä terveyskeskus.


title: Disques Vogue

text: Disques Vogue oli ranskalainen jazziin keskittynyt levy-yhtiö, jonka perustivat Léon Cabat, Charles Delaunay ja Albert Ferreri vuonna 1947, vuosi sen jälkeen kun yhdysvaltalainen Vogue Records oli lopettanut toimintansa. Disques Vogue lopetti itse toiminsa 40 vuotta perustamisensa jälkeen, vuonna 1987.


title: Mandaru

text: Mandaru oli varhainen hallitsija Assyrian valtakunnan alkuvaiheessa. Hänet on listattu kuudentena joukossa ”seitsemäntoista kuningasta, jotka asuivat teltoissa” Mesopotamian Chroniclessa. Mandarua edelsi Harharu, ja häntä seurasi Imsu. Tällä hetkellä ei ole muuta tietoa Mandarun hallituskaudesta.


title: Aetomilítsa

text: Aetomilítsa () on Kreikan kylä sekä samanniminen Kónitsan kunnan kunnallisyksikkö (Δημοτική Ενότητα Αετομηλίτσης, "Dimotikí Enótita Aetomilítsis") ja entinen itsenäinen kyläkunta. Se sijaitsee Ioánninan alueyksikössä Epeiroksen alueella. Kylän ja kunnallisyksikön väkiluku on 432 (vuonna 2011).


title: Aetomilítsa

text: Aetomilítsan kylä sijaitsee Grámmos-vuoren etelärinteellä noin metrin korkeudessa, linnuntietä noin 43 kilometriä lounaaseen Kastoriásta. Se on yksi Kreikan korkeimmalla sijaitsevia vakituisesti asuttuja kyliä. Vuoteen 1928 saakka kylän nimi oli "Galatariá" (Γαλαταριά). Se on tunnettu myös nimellä "Déntsiko" (Δέντσικο). Aetomilítsan kunnallisyksikkö käsittää Kónitsan kunnan pohjoisosan.


title: Aetomilítsa

text: Aetomilítsa oli itsenäinen kyläkunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Kónitsan kuntaan yhdessä Dístraton, Foúrkan ja Mastorochórian kanssa, jolloin se muuttui uuden kunnan kunnallisyksiköksi.


title: Artemísio (kunnallisyksikkö)

text: Artemísio () on Kreikan kylä sekä Istiaía-Aidipsóksen kunnan kunnallisyksikkö (Δημοτική Ενότητα Αρτεμισίου, "Dimotikí Enótita Artemisíou") ja entinen itsenäinen kunta. Se sijaitsee Euboian alueyksikössä Keski-Kreikan alueella. Koko kunnallisyksikön väkiluku on 3 712 ja varsinaisen Artemísion kylän väkiluku 392 (vuonna 2011).


title: Artemísio (kunnallisyksikkö)

text: Artemísion kylä ja kunnallisyksikön alue sijaitsevat Euboian saaren pohjoiskärjessä eli Artemísion niemessä, josta kylä on saanut nimensä. Niemen nimi puolestaan on peräisin alueella antiikin aikana olleesta Artemis Proseoan temppelistä. Kunnallisyksikön suurin asutus on Asmínion kylä.


title: Artemísio (kunnallisyksikkö)

text: Artemísio oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Istiaía-Aidipsóksen kunnaksi yhdessä Aidipsóksen, Istiaían, Lichádan ja Oreoín kanssa, jolloin se muuttui uuden kunnan kunnallisyksiköksi.


title: Artemísio (kunnallisyksikkö)

text: Artemísion kunnallisyksikkö muodostuu seuraavista kyläyhdyskunnista ja asutuksista:


title: Káto Ólympos

text: Káto Ólympos (; myös "Káto Ólimbos"; virallisesti Δημοτική Ενότητα Κάτω Ολύμπου, "Dimotikí Enótita Káto Olýmpou") on yksi Témpin kunnan kunnallisyksiköistä ja entinen itsenäinen Kreikan kunta. Se sijaitsee Lárisan alueyksikössä Thessalian alueella. Kunnallisyksikön väkiluku on 3 496 (vuonna 2011).


title: Káto Ólympos

text: Káto Ólympoksen kunnallisyksikön, suomeksi ”Alempi Ólympos”, nimi viittaa Kreikan korkeimpaan vuoreen Ólympokseen, jonka eteläosan kunnallisyksikkö käsittää. Kunnallisyksikön alueella on myös osa Témpin solasta. Kunnallisyksikön suurin asutus on Pyrgetóksen kylä.


title: Káto Ólympos

text: Káto Ólympos oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Témpin kunnaksi yhdessä Ampelákian, Gónnoin, Makrychórin ja Néssonaksen kanssa, jolloin se muuttui uuden kunnan kunnallisyksiköksi.


title: Káto Ólympos

text: Káto Ólympoksen kunnallisyksikkö muodostuu seuraavista kyläyhdyskunnista ja asutuksista:


title: Ólympos (Lárisa)

text: Ólympos (; myös "Ólimbos"; virallisesti Δημοτική Ενότητα Ολύμπου, "Dimotikí Enótita Olýmpou") on yksi Elassónan kunnan kunnallisyksiköistä ja entinen itsenäinen Kreikan kunta. Se sijaitsee Lárisan alueyksikössä Thessalian alueella. Kunnallisyksikön väkiluku on 3 164 (vuonna 2011).


title: Ólympos (Lárisa)

text: Ólympoksen kunnallisyksikköön kuuluu Elassónan kunnan koillisosa. Se on saanut nimensä Kreikan korkeimmasta vuoresta Ólympoksesta, jonka lounaisrinteen alueen se käsittää. Kunnallisyksikön suurin asutus on Kallithéan kylä.


title: Ólympos (Lárisa)

text: Ólympos oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Elassónan kuntaan yhdessä Antichásian, Karyán, Livádin, Potamián, Sarantáporon, Tsarítsanin ja Verdikoúsan kanssa, jolloin se muuttui uuden kunnan kunnallisyksiköksi.


title: Ólympos (Lárisa)

text: Ólympoksen kunnallisyksikkö muodostuu seuraavista kyläyhdyskunnista ja asutuksista:


title: Panagía (Chalkidikí)

text: Panagía (; virallisesti Δημοτική Ενότητα Παναγίας, "Dimotikí Enótita Panagías") on yksi Aristotéliin kunnan kunnallisyksiköistä ja entinen itsenäinen Kreikan kunta. Se sijaitsee Chalkidikín alueyksikössä Keski-Makedonian alueella. Kunnallisyksikön väkiluku on 3 526 (vuonna 2011).


title: Panagía (Chalkidikí)

text: Panagían kunnallisyksikkö käsittää Aristotéliin kunnan eteläosan Singitikóslahden pohjukassa Chalkidikín niemimaalla. Sen nimi tarkoittaa ”Kaikkeinpyhintä” eli ”Neitsyt Mariaa”. Kunnallisyksikön suurin asutus on Megáli Panagían kaupunki.


title: Panagía (Chalkidikí)

text: Panagía oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Aristotéliin kunnaksi yhdessä Arnaían ja Stágira-Ákanthoksen kanssa, jolloin se muuttui uuden kunnan kunnallisyksiköksi.


title: Panagía (Chalkidikí)

text: Panagían kunnallisyksikkö muodostuu seuraavista kylä- ja kaupunkiyhdyskunnista ja asutuksista:


title: Imsu

text: Imsu oli varhainen hallitsija Assyrian valtakunnan alkuvaiheessa. Hänet on listattu seitsemäntenä joukossa ”seitsemäntoista kuningasta, jotka asuivat teltoissa” Mesopotamian Chroniclessa. Imsua edelsi Mandaru, ja häntä seurasi Harsu. Tällä hetkellä ei ole muuta tietoa Imsun hallituskaudesta.


title: Parnassós (kunnallisyksikkö)

text: Parnassós (; virallisesti Δημοτική Ενότητα Παρνασσού, "Dimotikí Enótita Parnassoú") on yksi Delfoín kunnan kunnallisyksiköistä ja entinen itsenäinen Kreikan kunta. Se sijaitsee Fokiin alueyksikössä Keski-Kreikan alueella. Kunnallisyksikön väkiluku on 1 968 (vuonna 2011).


title: Parnassós (kunnallisyksikkö)

text: Parnassóksen kunnallisyksikkö käsittää osan Parnassós-vuoren alueesta, josta se on saanut nimensä, Delfoín kunnan itäosassa. Kunnallisyksikön suurin asutus on Polýdrosoksen kylä.


title: Parnassós (kunnallisyksikkö)

text: Parnassós oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Delfoín kuntaan yhdessä Ámfissan, Desfínan, Galaxídin, Gravián, Itéan ja Kallieíin kanssa, jolloin se muuttui uuden kunnan kunnallisyksiköksi.


title: Parnassós (kunnallisyksikkö)

text: Parnassóksen kunnallisyksikkö muodostuu seuraavista kyläyhdyskunnista ja asutuksista:


title: Pikérmi

text:
Pikérmi () on Kreikan kaupunki sekä samanniminen Rafína-Pikérmin kunnan kunnallisyksikkö (Δημοτική Ενότητα Πικερμίου, "Dimotikí Enótita Pikermíou") ja entinen itsenäinen kaupunkikunta. Se sijaitsee Itä-Attikan alueyksikössä Attikan alueella. Koko kunnallisyksikön väkiluku on 7 175 ja varsinaisen Pikérmin kaupungin väkiluku 2 009 (vuonna 2011).
Pikérmin kaupunki sijaitsee Mesógeian tasangolla Ateenan metropolialueen itälaidalla linnuntietä noin 20 kilometriä itään Ateenan keskustasta. Pikérmin kunnallisyksikkö käsittää Rafína-Pikérmin kunnan länsiosan. Sen suurin asutus on Ntráfin kaupunki.


title: Pikérmi

text: Pikérmi oli itsenäinen kaupunkikunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Rafína-Pikérmin kunnaksi yhdessä Rafínan kanssa, jolloin se muuttui uuden kunnan kunnallisyksiköksi.


title: Pikérmi

text: Pikérmin kunnallisyksikkö muodostuu seuraavista kaupunkiyhdyskunnista ja asutuksista:


title: Píndos (kunnallisyksikkö)

text: Píndos (; virallisesti Δημοτική Ενότητα Πινδέων tai Πινδαίων, "Dimotikí Enótita Pindéon" tai "Pindaíon") on yksi Pýlin kunnan kunnallisyksiköistä ja entinen itsenäinen Kreikan kunta. Se sijaitsee Tríkalan alueyksikössä Thessalian alueella. Kunnallisyksikön väkiluku on 917 (vuonna 2011).


title: Píndos (kunnallisyksikkö)

text: Píndoksen kunnallisyksikkö käsittää Pýlin kunnan eteläosan. Se on saanut nimensä aluetta hallitsevasta Píndos-vuoristosta. Kunnallisyksikön suurin asutus on Stournaraíikan kylä.


title: Píndos (kunnallisyksikkö)

text: Píndos oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Pýlin kuntaan yhdessä Aíthikeen, Gómfoin, Myrófyllon, Neráidan ja Piáleian kanssa, jolloin se muuttui uuden kunnan kunnallisyksiköksi.


title: Píndos (kunnallisyksikkö)

text: Píndoksen kunnallisyksikkö muodostuu seuraavista kyläyhdyskunnista ja asutuksista:


title: Harsu

text: Harsu oli varhainen hallitsija Assyrian valtakunnan alkuvaiheessa. Hänet on listattu kahdeksantena joukossa ”seitsemäntoista kuningasta, jotka asuivat teltoissa” Mesopotamian Chroniclessa. Harsua edelsi Imsu , ja häntä seurasi Didanu. Tällä hetkellä ei ole muuta tietoa Harsun hallituskaudesta.